Lokungekhatsi
© 2014 Watch Tower Bible and Tract Society of Pennsylvania
Uyaciniseka Yini Kutsi Ulitfolile Liciniso? Kungani Uciniseka?
LIKHASI 7 • TINGOMA: 28, 107
Khonta Nkulunkulu Ngekwetsembeka Nangetulu ‘Kwekuhlupheka Lokunyenti’
LIKHASI 12 • TINGOMA: 135, 133
Batali—Yelusani Bantfwana Benu
LIKHASI 17 • TINGOMA: 88, 24
Sitsa Sekugcina, Lesikufa, Sitawentiwa Lite
LIKHASI 23 • TINGOMA: 111, 109
Khumbulani Labo Labasemsebentini Wasikhatsi Sonkhe
LIKHASI 28 • TINGOMA: 95, 100
▪ Uyaciniseka Yini Kutsi Ulitfolile Liciniso? Kungani Uciniseka?
Lesihloko sitawuveta letinye tizatfu letenta bantfu labanyenti baphetse ngekutsi BoFakazi BaJehova baneliciniso. Sitawuphindze sicoce ngetizatfu letenta BoFakazi baciniseke kutsi baneliciniso.
▪ Khonta Nkulunkulu Ngekwetsembeka Nangetulu ‘Kwekuhlupheka Lokunyenti’
Kuhlupheka kungumphumela wekuphila eveni lelibuswa nguSathane. Lolunye luvivinyo lufanana nekuhlaselwa lokucondzile kwekukholwa kwetfu; lolunye lufanana nekuhlaselwa lokubhacile. Lesihloko sitasisita kutsi sikubone lokuhlaselwa nguSathane futsi sikulungele.
▪ Batali—Yelusani Bantfwana Benu
Batali kufanele bakhulise bantfwana babo “ngekubayala nangesicondziso saJehova.” (Ef. 6:4) Lesihloko sitawucoca ngetindlela letintsatfu batali labangakwenta ngayo loko baphindze babe belusi kubantfwana babo labasakhula.
▪ Sitsa Sekugcina, Lesikufa, Sitawentiwa Lite
Kufa kwefika njani kubantfu? ‘Sitsa sekugcina, lesikufa sitawentiwa njani lite’? (1 Khor. 15:26) Fundza ngekutsi timphendvulo talemibuto tikugcamisa njani kulunga kwaJehova, kuhlakanipha nelutsandvo lwakhe.
▪ Khumbulani Labo Labasemsebentini Wasikhatsi Sonkhe
Sekusikhatsi lesidze Jehova anetinceku letetsembekile letimkhonta sikhatsi sonkhe nanobe tibhekana nebumatima kulelive lelibi. Yini lesingayenta kuze ‘singawukhohlwa umsebenti wato wekwetsembeka, nekutikhandla kwato ngelutsandvo’?—1 Thes. 1:3.
3 Unaso Yini ‘Sifiso’ Sekutfola Emalungelo Ebandleni?
LIKHASI LEKUCALA: Bazalwane lababili bacoca ngemlayeto weliBhayibheli nemdwebi wetinhlanti eNegombo enshonalanga yelwandle lwaseSri Lanka
20 860 000
5 600
641
FERNANDO* abetfukile. Labadzala lababili bebacele kukhuluma naye ngasese. Ngemuva kwemaviki lakhetsekile latsite lendlulile, bebasolo bamchazela kutsi yini lokudzingeka ayente kute akufanele kutfola lamanye emalungelo ebandleni. Njengobe sikhatsi sichubeka, Fernando wacala kutibuta kutsi uyawuke abekwe yini kutsi abe ngulomdzala. Nyalo basandza kuba nalelinye liviki lelikhetsekile. Yini labadzala labatayisho?
Fernando abelalele njengobe lomunye walaba labadzala akhuluma naye. Lomzalwane wakhuluma nga-1 Thimothi 3:1 wase utsi labadzala belibandla batfole incwadzi letsi sewubekwe kutsi abe ngulomdzala welibandla. Fernando wamangala, wase utsi: “Angikeva kahle!” Lomzalwane wakuphindza loko lebekakushito, futsi Fernando wavele wamamatseka. Kwatsi nakumenyetelwa ebandleni kutsi Fernando sewungulomdzala, bonkhe bajabula.
Kubi yini kufisa kutfola emalungelo ebandleni? Cha, akusikubi. Umbhalo wa-1 Thimothi 3:1 utsi: “Nangabe umuntfu afisa kuba ngumbonisi, usuke afisa umsebenti lomuhle.” Emadvodza lamanyenti langemaKhristu ayasisebentisa lesikhutsato futsi atfutfukisa buhlobo bawo naJehova kute akufanele kutfola emalungelo ebandleni. Umphumela uba kutsi bantfu baNkulunkulu babusiswa ngekuba nalabadzala kanye netinceku letisebentako letinyenti kakhulu letinelikhono. Kodvwa ngenca yekwandza lokukhona emabandleni, kunesidzingo sekutsi bazalwane labanyenti batimisele kutfola emalungelo. Nguyiphi indlela lekahle yekwenta njalo? Labo labafisa kuba babonisi kufanele yini bakhatsateke ngekutsi batawubekwa nini, njengobe kwenta Fernando?
Ligama leliseBhayibhelini lelitsi ‘kufisa’ lihumusha sento sesiGriki lesinemcondvo wekufisa ngalokujulile, nekutinikela. Loko kungase kukwente ucabange ngemuntfu lontontomelako kute akhe sitselo lesihle esihlahleni. Kodvwa kufisa kutfola emalungelo akusho kukufuna ngenkhani “kuba ngumbonisi.” Kungani kunjalo? Kungobe umgomo walabo labatimisele kuba ngulabadzala kufanele ube kwenta “umsebenti lomuhle” kunekutfola sikhundla.
Lokunyenti lokudzingekako kute wente lomsebenti lomuhle, kutfolakala ku-1 Thimothi 3:2-7 nakuThithusi 1:5-9. Nakakhuluma ngaloko, Raymond losanesikhatsi angulomdzala welibandla utsi: “Lokubaluleke kakhulu kimi, nguloko lesingiko. Kukhuluma kanye nekufundzisa kubalulekile kodvwa lamakhono awakabaluleki kwendlula kuba ngulongasoleki, kutitsiba, kuba nengcondvo lebhadlile, kuhleleka, kwemukela tihambi kanye nekuba nengcondvo.”
Umzalwane lokufisa mbamba kutfola emalungelo ebandleni ukhombisa kutsi akasoleki ngekubalekela lonkhe luhlobo lwekungetsembeki kanye nekungcola. Uyatitsiba, unengcondvo lebhadlile futsi uhlelekile; lokwenta kutsi lamanye emaKhristu ametsembe kutsi utalihola kahle libandla futsi awasite nawanetinkinga. Ngesizatfu sekutsi wemukela tivakashi, usikhutsato kulabasebasha nakulabasandza kuhlanganyela. Udvudvuta labagulako nalabakhulile aphindze abasite ngobe atsandza lokuhle. Konkhe loku ukwenta ngobe afuna kuzuzisa labanye, hhayi ngobe afuna kubekwa.*
Sigungu salabadzala siyakujabulela kuniketa seluleko kanye nesikhutsato, kodvwa lokubaluleke kakhulu kutsi loyo lofisa kutfola emalungelo ente lokushiwo yimiBhalo. Henry, losanesikhatsi angumbonisi, utsi: “Nawutimisele kutfola emalungelo, yenta konkhe lokusemandleni akho kute ukhombise kutsi uyafaneleka.” Nakacaphuna Umshumayeli 9:10, Henry utsi: “‘Wonkhe umsebenti losetandleni takho wente ngemandla akho onkhe.’ Yenta konkhe lokusemandleni akho kunome ngumuphi umsebenti labadzala labakunika wona. Wutsandze wonkhe umsebenti lonikwe wona ebandleni, ngisho nekutsanyela imbala. Ngekuhamba kwesikhatsi, nalabanye batawubona umsebenti lowentako nemetamo yakho.” Nawufisa kuba ngulomdzala ngalelinye lilanga, sebenta kamatima futsi wetsembeke kuwo wonkhe umsebenti longcwele. Kufanele ube ngumuntfu lotfobekile, hhayi lotiphakamisako.—Mat. 23:8-12.
Labanye labafisa kutfola emalungelo ebandleni, bangase balingeke kutsi bavete sifiso sabo sekuba ngulabadzala ngetindlela letingakacondzi nobe betame kudvunga umbono wesigungu salabadzala. Labanye abajabuli nangabe labadzala babeluleka. Labanjalo kufanele batibute: ‘Ngifuna kutizuzisa mine yini nome ngifuna kunakekela timvu taJehova ngekutitfoba?’
Labo labafisa kutfola emalungelo ebandleni akukafaneli bakhohlwe kutsi lokunye lokudzingekako kulabadzala kuba “tibonelo emhlambini.” (1 Phet. 5:1-3) Umuntfu losibonelo ebandleni akasilo licili. Uyabeketela futsi acinisele, ngisho abekiwe nome asengakabekwa. Kuba ngulomdzala akumenti umuntfu kutsi angasawenti emaphutsa. (Num. 12:3; Hla. 106:32, 33) Umzalwane angase abe ‘nanembeza lomsulwa’ kodvwa labanye bangase babe nembono lowehlukile ngaye. (1 Khor. 4:4) Ngaleso sizatfu, nangabe labadzala bakuniketa seluleko lesicotfo lesisekelwe eBhayibhelini, timisele kubalalela, ungacasuki. Sisebentise seluleko sabo.
Bazalwane labanyenti balindza sikhatsi lesibonakala sisidze ngaphambi kwekutsi babekwe. Nangabe bewusolo ‘ufisa kuba ngumbonisi’ iminyaka leminyenti, kuyenteka yini ngalesinye sikhatsi uphelelwe ngemandla? Nakunjalo, asewunake nankha emavi laphefumulelwe: “Nangabe kufezeka kwematsemba emuntfu kwephuta, inhlitiyo yakhe iyacindzeteleka; kodvwa kufezeka kwesifiso kuletsa emandla.”—Taga 13:12.
Umuntfu angase acindzeteleke nangabe umgomo lawufisako ubonakala ungafinyeleleki. Na-Abrahama wativa ngaleyo ndlela. Jehova wametsembisa kutsi utawuba nendvodzana, kodvwa kwaphela iminyaka leminyenti yena naSara solo bete bantfwana. (Gen. 12:1-3, 7) Ekugugeni kwakhe, Abrahama watikhalela watsi: “Awu, Simakadze Nkulunkulu, utangiphani, ngobe seloku anginamntfwana? . . . Awungiphanga ntalo.” Jehova waphindze wamcinisekisa kutsi sitawugcwaliseka setsembiso sakhe sekumnika indvodzana. Kodvwa kwendlula iminyaka lecishe ibe ngu-14 ngaphambi kwekutsi Nkulunkulu asifeze setsembiso sakhe.—Gen. 15:2-4; 16:16; 21:5.
Ngesikhatsi Abrahama aselindzile, yamphelela yini injabulo yekukhonta Jehova? Cha, ayizange. Akazange ngisho nakanye asingabate setsembiso saNkulunkulu. Abesolo alindzele kutsi sigcwaliseke. Umphostoli Pawula wabhala watsi: “Ngemuva kwekubeketela, Abrahama wasitfola lesetsembiso.” (Heb. 6:15) Ekugcineni, Nkulunkulu Somandla wambusisa ngetulu kwendlela lebekacabanga ngayo. Yini longayifundza ku-Abrahama?
Nangabe ungatsandza kuba ngulomdzala, kodvwa iminyaka ihamba solo kungenteki loko, chubeka wetsembela kuJehova. Ungacali uphelelwe yinjabulo ekumkhonteni. Warren, losasite bazalwane labanyenti kutsi batfutfuke, uyachaza: “Kudzingeka sikhatsi kute kubonakale kutsi umzalwane kuyamfanela yini kubekwa. Kancane kancane, emakhono akhe nendlela lacabanga ngayo kuyabonakala endleleni latiphatsa ngayo nalatenta ngayo tabelo takhe. Labanye bakholelwa kutsi kutfola emalungelo nobe kubekwa njengalomdzala ngiko kuphela lokutawubenta bajabule ekukhonteni Jehova. Kucabanga lokunjalo akusikahle futsi kungase kubangele kutsi uhlale ucabanga ngaleyo ndlela. Nawukhonta Jehova ngekwetsembeka ngisho nome ukuphi nome wentani, utawujabula.”
Lomunye umzalwane abesalindze iminyaka lengetulu kwalelishumi ngesikhatsi abekwa kutsi abe ngulomdzala. Nakacaphuna emavi latiwako lasencwadzini yaHezekeli sehluko 1, usho sifundvo lasitfolile, atsi: “Jehova ucondzisa incola yakhe, lokuyinhlangano yakhe, ngelitubane lalifunako. Lokubalulekile akusiyo indlela lesisibala ngayo sikhatsi kodvwa yindlela Jehova lasibala ngayo. Endzabeni yekufuna kuba ngulomdzala, akusimi lobalulekile, lokufaka ekhatsi loko lengikufunako nome loko lengifisa kuba ngiko. Lengikufunako kungase kungabi nguloko Jehova latiko kutsi ngiyakudzinga.”
Nawufisa kwenta umsebenti lomuhle wembonisi longumKhristu ngalelinye lilanga, timisele kutfola lelilungelo ngekutsi ufake sandla enjabulweni yelibandla. Nawubona shengatsi sikhatsi sihamba kancane, lwisana nekucindzeteleka futsi ubeketele. Raymond, lokuke kwakhulunywa ngaye, utsi: “Nawufuna sikhundla ngeke wenetiseke. Labo labahlale bakhatsatekile abayitfoli injabulo lenkhulu letfolakala ngekukhonta Jehova.” Yenta konkhe lokusemandleni akho kute uvete titselo temoya waNkulunkulu, ikakhulukati kubeketela. Yetama kutfutfukisa buhlobo bakho naJehova ngekutadisha liBhayibheli. Tfutfukisa lizinga lohlanganyela ngalo emsebentini wekushumayela nalochuba ngalo tifundvo teliBhayibheli nebantfu labatsandza kufundza. Hola umndeni wakho emisebentini yebuKhristu nasekukhonteni kwemndeni. Wajabulele onkhe ematfuba lowatfolako ekuba nebazalwane nabodzadze. Njengobe uchubeka wetama kufinyelela umgomo wakho, utakujabulela kukhonta Jehova.
Kusebentela kutfola emalungelo ebandleni kusibusiso lesivela kuJehova. Yena nobe inhlangano yakhe abafisi kutsi labo labatimisele kutfola emalungelo bacindzeteleke futsi bangajabuli ekumkhonteni. Nkulunkulu uyabasekela aphindze ababusise bonkhe labamkhonta ngetisusa letinhle. Njengobe enta kuto tonkhe tibusiso takhe, Nkulunkulu ‘akengeti kuhlupheka kuto.’—Taga 10:22.
Ngisho nobe sekuphele sikhatsi lesitsite wetama kutfola emalungelo ebandleni, kunyenti longakwenta kute utfutfukise buhlobo bakho naJehova. Njengobe wetama kutfutfukisa buntfu lobudzingekako nekusebenta ngekutimisela ebandleni, ngesikhatsi lesifanako unake umndeni wakho, Jehova ngeke akukhohlwe konkhe lokwentile ekumkhonteni. Shengatsi kukhonta Jehova kungahlale kukujabulisa, kunome ngusiphi sabelo lositfolako.
^ sig. 2 Emabito ashintjiwe.
^ sig. 8 Timiso letikulesihloko tiyasebenta nakulabo labafisa kuba tinceku letisebentako. Lokudzingekako kuto kuku-1 Thimothi 3:8-10, 12, 13.
‘Titfoleleni nine loko lokuyintsandvo yaNkulunkulu, lenhle, leyemukelekako nalephelele.’—ROM. 12:2.
1. Yini bafundisi beTinkholo Letitsi TebuKhristu labayenta ngesikhatsi semphi?
KUYINTSANDVO yaNkulunkulu yini kutsi emaKhristu eliciniso aye emphini futsi abulale bantfu balesinye sive? Eminyakeni lelikhulu leyendlulile, lena yintfo lebeyivamise kwentiwa ngulabo labatibita ngekutsi bangemaKhristu. Bafundisi bemaKatolika labasekela imphi bebabusisa emabutfo netikhali tawo nakayokulwa nemaKatolika alesinye sive. Bafundisi bemaPhrothestani nabo bente lokufanako. IMphi Yelive Yesibili isibonelo lesihamba embili sekufa kwebantfu lokube ngumphumela waloko.
2, 3. Yini BoFakazi BaJehova labayenta ngesikhatsi seMphi Yelive Yesibili nangemuva kwayo, futsi kungani benta njalo?
2 Yini BoFakazi BaJehova labayenta ngalesikhatsi semphi? Umlandvo uveta kutsi bachubeka bangatsatsi luhlangotsi njengobe bangemaKhristu. Kungani benta njalo? Ngalokuyinhloko, bebalandzela sibonelo saJesu netimfundziso takhe. Jesu watsi: “Nangabe nitsandzana, bonkhe batawukwati kutsi nibafundzi bami.” (Joh. 13:35) Baphindze bacabangisisa ngenchazelo lenabile yaloko lokwashiwo ngumphostoli Pawula ngesikhatsi abhalela emaKhristu aseKhorinte.—Fundza 2 Khorinte 10:3, 4.
3 Ngako-ke, emaKhristu eliciniso lanabonembeza labaceceshwe ngeliBhayibheli, awayifundzi imphi futsi awahlanganyeli kuyo. Ngesizatfu sekutsi BoFakazi bebachubeka bangatsatsi luhlangotsi, tinkhulungwane talabasha nalabadzala, labadvuna nalabasikati taphatfwa kabi. Labanyenti bebahlushwa etinkambu nasemajele. Ngesikhatsi sekubusa kwemaNazi eJalimane, labanye babulawa. Ngisho nobe bebaphatfwa kabuhlungu eYurophu, BoFakazi abazange bawukhohlwe umsebenti wabo wekushumayela tindzaba letimnandzi teMbuso waJehova. Bashumayela ngekwetsembeka emajele, etinkambu tekuhlushwa ngisho nalapho bebatfunjelwe khona.* BoFakazi abazange batsatse luhlangotsi emphini yekubulala tive letitsite eRwanda nga-1994. Bachubeka bangatsatsi luhlangotsi emphini leyabulala bantfu labanyenti emaveni laseNingizimu Mphumalanga yeYurophu, labekalwa odvwa ngesikhatsi kwehlukana emave lebekakha iYugoslavia.
4. Kungatsatsi luhlangotsi kwaBoFakazi BaJehova kubatsintse njani labanye?
4 Kungatsatsi luhlangotsi kwaBoFakazi BaJehova kwente tinkhulungwane tebantfu emhlabeni wonkhe taciniseka kutsi BoFakazi bamtsandza mbamba Nkulunkulu kanye nabomakhelwane babo. Ngalamanye emavi, BoFakazi bangemaKhristu eliciniso. Nobe kunjalo, kunaletinye tincenye tekukhonta kwetfu Nkulunkulu letente labanyenti baciniseka kutsi nababona BoFakazi BaJehova babona emaKhristu eliciniso.
5. Nguluphi lushintjo balandzeli baKhristu bekucala labahlangabetana nalo?
5 Kusukela nakacala kushumayela, Jesu wagcizelela kubaluleka kwekumemetela tindzaba letimnandzi teMbuso waNkulunkulu. Wakhetsa bafundzi labangu-12 kutsi basebente naye ekubekeni sisekelo semsebenti wekushumayela lobewutawentiwa emhlabeni wonkhe; ngemuva kwaloko wacecesha bafundzi bakhe labangu-70. (Luk. 6:13; 10:1) Laba bebakulungele kutjela labanye tindzaba letimnandzi, bacale kumaJuda. Ngemuva kwaloko, kwenteka intfo lemangalisako! Bafundzi baJesu besekufanele bashumayele kubantfu betive labangakasoki. Asingabati kutsi lolo kwaba lushintjo lolukhulu kubafundzi labakhutsele labangemaJuda.—Imis. 1:8.
6. Yini leyenta Phetro wabona kutsi Jehova akakhetsi?
6 Umphostoli Phetro watfunywa ekhaya laKhoneliyuse, lobekangumuntfu wetive longakasoki. Phetro wabese uyabona kutsi Nkulunkulu akakhetsi. Khoneliyuse nemndeni wakhe babhajatiswa. BuKhristu besebandza ngobe bantfu batotonkhe tive bebatawuva liciniso futsi balemukele. (Imis. 10:9-48) Besekutawushunyayelwa emhlabeni wonkhe.
7, 8. Ngusiphi sinyatselo lesitsetfwe yinhlangano yaJehova? (Buka sitfombe lesisekucaleni kwalesihloko.)
7 Esikhatsini salamuhla, labo labaholako emkhatsini waBoFakazi BaJehova bebasolo bakhutsata kutsi kushunyayelwe ngetindzaba letimnandzi futsi kufundziswe emhlabeni wonkhe. Lamuhla, BoFakazi labakhutsele labangaba tigidzi letisiphohlongo benta konkhe lokusemandleni abo kute bashumayele umlayeto waKhristu ngetilwimi letingetulu kwa-600, futsi kusetawengeteka letinyenti! BoFakazi BaJehova batiwa ngekushumayela emtini ngemuti, nasemigwacweni, futsi ngaletinye tikhatsi basebentisa ematafula netincola tekukhangisa tincwadzi.
8 Bahumushi labangetulu kwa-2 900 batfole kuceceshwa lokukhetsekile kute bahumushe liBhayibheli netincwadzi letisekelwe kulo. Abagcini ngekuhumusha tilwimi letikhulunywa bantfu labanyenti kuphela. Baphindze bahumushele nasemakhulwini etilwimi letingatiwa kangako kodvwa letikhulunywa tigidzi tebantfu. Nasi sibonelo: ESpain, tigidzi temaCatalan tisikhuluma malanga onkhe siCatalan, lokululwimi lwabo lwemdzabu. Etikhatsini tanyalo, siCatalan sesiphindze siyakhulunywa e-Andorra, e-Alicante, etichingini taseBalearic, naseValencia. Nyalo BoFakazi BaJehova bashicilela tincwadzi letisekelwe eBhayibhelini ngesiCatalan, futsi kubanjwa imihlangano yebuKhristu ngelulwimi lolutsintsa tinhlitiyo tebantfu labangemaCatalan.
9, 10. Yini leveta kutsi inhlangano yaNkulunkulu inendzaba nekufundzisa bonkhe bantfu ngaye?
9 Lomsebenti wekuhumusha nekufundzisa wentiwa emaveni lamanyenti. IMexico ilive lokukhulunywa kulo siPanishi kodvwa inemacembu lamanyenti emdzabu lakhuluma letinye tilwimi. EmaMaya angulelinye lalamacembu. Ligatja laseMexico labela licembu lelihumusha siMaya kutsi liyohlala endzaweni lebelingakhona kukhuluma kuyo lolulwimi futsi luluve malanga onkhe. Lesinye sibonelo lulwimi lwesiNepali, lokungulolunye lwetilwimi letikhulunywa eNepal, live lelinebantfu labangetulu kwetigidzi letingu-29. Kulelo live kukhulunywa tilwimi letingaba ngu-120, kodvwa bantfu labangetulu kwetigidzi letilishumi bakhuluma siNepali futsi labanye labanyenti bayasisebentisa nanobe singasilo lulwimi labalumunya. Tincwadzi tetfu letisekelwe eBhayibhelini setiyashicilelwa nangalolulwimi.
10 Inhlangano yaJehova iwutsatsa njengalobaluleke kakhulu umsebenti wekushumayela tindzaba letimnandzi teMbuso emhlabeni wonkhe, njengobe kuvetwa yindlela emacembu ekuhumusha lamanyenti lasekelwa ngayo. Kusakatwe tigidzigidzi temapheshana, tincwajana nabomagazini emikhankasweni leyentiwa emhlabeni wonkhe, futsi taniketwa bantfu mahhala. Tindleko tinakekelwa ngeminikelo yekutitsandzela leyentiwa BoFakazi BaJehova, labalalela sicondziso saJesu lesitsi: “Niphiwe mahhala, nani phanini mahhala.”—Mat. 10:8.
11, 12. Umsebenti wekushumayela lowentiwa BoFakazi BaJehova emhlabeni wonkhe ube namuphi umphumela lomuhle kulabanye?
11 Njengobe babashumayeli nebafundzisi labakhutsele, BoFakazi BaJehova bayaciniseka kutsi balitfolile liciniso kangangekutsi bayatidzela kuze lomlayeto bawucocele bantfu baletinye tive netinhlanga. Labanyenti bente kuphila kwabo kwaba melula, bafundza lolunye lulwimi futsi bativumelanisa netimo takuletinye tindzawo kuze babe nencenye kulomsebenti lobalulekile webuKhristu. Lomsebenti wekushumayela nekufundzisa lowentiwa emhlabeni wonkhe ungulokunye lokwenta bantfu labanyenti baciniseke kutsi BoFakazi BaJehova babalandzeli baKhristu Jesu beliciniso.
12 BoFakazi benta konkhe loku ngobe bayaciniseka kutsi balitfolile liciniso. Kodvwa yini lenye leyente tigidzi tebantfu taciniseka kutsi BoFakazi BaJehova balitfolile liciniso?—Fundza Roma 14:17, 18.
13. BoFakazi bayigcine njani inhlangano ihlantekile?
13 Singazuza kuloko lokushiwo ngemaKhristu lakhutsele asesikhatsini setfu lacinisekako kutsi alitfolile liciniso. Lomunye lesekuphele iminyaka leminyenti asikhonti saJehova wachaza indlela lativa ngayo watsi: “Kwentiwa konkhe lokusemandleni kute inhlangano yaJehova ihlale ihlantekile ngekutiphatsa futsi ingangcoliswa, ngisho nobe lotsite kungadzingeka kutsi elulekwe nobe ayalwe.” Lilondvolotwa njani lelizinga leliphakeme lekutiphatsa? Ngekulandzela timiso letiseVini laNkulunkulu nesibonelo lesabekwa nguJesu nebafundzi bakhe. Ngako esikhatsini salamuhla, bambalwa kakhulu bantfu lokudzingeke kutsi bayekeliswe kuba BoFakazi BaJehova ngekungalaleli timiso taNkulunkulu. Bantfu labanyenti batiphatsa ngendlela lehlantekile nalesibonelo, lokufaka ekhatsi nalabanye lebebake baphila ngendlela lengemukeleki kuNkulunkulu kodvwa base bayashintja.—Fundza 1 Khorinte 6:9-11.
14. Yini leyentiwe bantfu labanyenti labebayekelisiwe kuba BoFakazi, futsi ube yini umphumela?
14 Kutsiwani ngalabo lokudzingeke kutsi bakhishwe ebandleni ngekuvumelana nesicondziso lesisemiBhalweni? Tinkhulungwane tabo tiphendvukile emikhubeni leshayisana neliBhayibheli, taphindze tamukelwa ebandleni. (Fundza 2 Khorinte 2:6-8.) Kunamatsela etimisweni letiphakeme tekutiphatsa letiseBhayibhelini kwente kutsi libandla lemaKhristu lihlanteke futsi emalunga alo aletsembe aphindze aciniseke ngalo. Ngalokwehlukile emasontfweni lamanyenti layekelelako, BoFakazi BaJehova babambelela etimisweni taNkulunkulu, futsi loko kwenta bantfu labanyenti baciniseke kutsi BoFakazi basenkholweni yeliciniso.
15. Yini leyente lomunye umzalwane waciniseka kutsi ulitfolile liciniso?
15 Kungani labanye BoFakazi labanalokuhlangenwe nako bakholelwa kutsi balitfolile liciniso? Lomunye umzalwane loseminyakeni yabo-50 budzala watsi: “Kusukela ngisemusha bengikholelwa kutsi tinkholelo tami tisekelwe etinsikeni letintsatfu letiyinhloko: (1) kutsi Nkulunkulu ukhona; (2) kutsi nguye lowaphefumulela liBhayibheli, nekutsi (3) lamuhla usebentisa libandla lebuKhristu futsi uyalibusisa. Njengobe bengisolo ngitadisha kuleminyaka leyendlulile, bengihlale ngitihlola letinsika futsi ngitibuta kutsi takhelwe esisekelweni lesicinile yini. Bufakazi bato bebucina kakhulu umnyaka nemnyaka, futsi loko kucinise kukholwa kwami kwaphindze kwangenta ngaciniseka kutsi vele sisenkholweni yeliciniso.”
16. Yini leyente lomunye dzadze walijabulela kakhulu liciniso?
16 Lomunye dzadze loshadile lokhonta endlunkhulu yemhlaba wonkhe leseNew York wakhuluma ngenhlangano yaJehova watsi: “Ngiyo kuphela lengashintjashintji ekumemeteleni libito laJehova. Loko kunengcondvo, ikakhulukati nasikhumbula kutsi libito laNkulunkulu livela tikhatsi letingaba ngu-7 000 eBhayibhelini! Ngiyasitsandza sikhutsato lesiku-2 Tikhronike 16:9 lesitsi: ‘Emehlo aJehova abuka emhlabeni wonkhe kucinisa labo labatinhlitiyo tabo titinikele kuye ngalokuphelele.’” Uchubeka atsi: “Liciniso lingente ngabona kutsi ngingaba nayo njani inhlitiyo letinikele ngalokuphelele kuze Jehova akhone kungicinisa ngalokukhululekile. Buhlobo bami naJehova buligugu kakhulu kimi. Ngiyabonga nangendzima Jesu lanayo ekungilungiseleleni lwati lolubanti ngaNkulunkulu lolungipha emandla.”
17. Yini lomunye lobekake wangakholelwa kuNkulunkulu laciniseka ngayo, futsi leni?
17 Lomunye lobekake wangakholelwa kuNkulunkulu wavuma watsi: “Indalo ingenta ngiciniseke kutsi Nkulunkulu ufuna bantfu bakujabulele kuphila futsi ngesizatfu saloko ngeke akuvumele kuhlupheka kutsi kuchubeke kukhona phakadze. Ngetulu kwaloko, njengobe lelive liya lingamhloniphi kakhulu Nkulunkulu, bantfu baJehova bayatfutfuka ekukholweni, ekukhutsaleni naselutsandvweni. Ngumoya waJehova kuphela lobewungenta lesimangaliso lesisibona lamuhla.”—Fundza 1 Phetro 4:1-4.
18. Utiva njani ngaloko lokwashiwo ngulabanye bazalwane lababili?
18 Lomunye lonesikhatsi lesidze anguFakazi washo tizatfu letimenta alikholelwe liciniso lesilishumayelako, watsi: “Loko lebengikufundza kuyo yonkhe leminyaka kungente ngaciniseka kutsi BoFakazi bente konkhe lokusemandleni abo kuze balandzele sibonelo semaKhristu angelikhulu lekucala. Njengobe bengivakashela emave lamanyenti, ngitibonele ngewami kutsi BoFakazi BaJehova banebunye emhlabeni wonkhe. Liciniso leliseBhayibhelini lingente ngenetiseka futsi ngatfola injabulo.” Ngesikhatsi lomunye umzalwane losandlulile eminyakeni lengu-60 budzala abutwa kutsi kungani aciniseka kutsi ulitfolile liciniso, wakhuluma ngaJesu Khristu watsi: “Siyitadishe ngekucophelela indlela Jesu labephila ngayo kanye nemsebenti wakhe futsi siyasijabulela sibonelo sakhe. Sente lushintjo ekuphileni kwetfu kuze sisondzelane naNkulunkulu ngaKhristu Jesu. Umhlatjelo waKhristu loyinhlawulo siwutsatsa njengesisekelo sekusindziswa kwetfu. Siyati nekutsi Jesu wavuswa ekufeni futsi sinebufakazi lesingabetsemba bebantfu labambona ngesikhatsi asavusiwe.”—Fundza 1 Khorinte 15:3-8.
19, 20. (a) Yini Pawula layigcizelela ebandleni laseRoma? (b) Njengobe singemaKhristu latinikele, nguliphi lilungelo lesinalo?
19 Njengobe singemaKhristu labatsandzako bomakhelwane, asifuni kuligodla lolwati lweliciniso leliligugu. Pawula wabonisana nebazalwane bakhe ebandleni laseRoma watsi: “Nawulimemetela kubantfu ‘lelivi lelisemlonyeni wakho,’ lekutsi Jesu uyiNkhosi, futsi ukholwa enhlitiyweni kutsi Nkulunkulu wamvusa ekufeni, utawusindziswa. Ngobe ngenhlitiyo umuntfu ubonisa kukholwa bese kutsiwa ulungile, kodvwa ngemlomo umuntfu uvuma embikwebantfu bese uyasindziswa.”—Roma 10:9, 10.
20 Njengobe siBoFakazi BaJehova labatinikele, siyaciniseka kutsi silitfolile liciniso futsi siyati nekutsi sinelilungelo lekufundzisa labanye ngetindzaba letimnandzi tekubusa kweMbuso waNkulunkulu. Njengobe sichubeka nemsebenti wetfu wekushumayela, shengatsi labanye bangete bagcina nje ngekutsintfwa nguloko lesibafundzisa kona lokuvela eBhayibhelini kodvwa babone nekuciniseka kwetfu.
^ sig. 3 Fundza incwadzi letsi “OFakazi BakaJehova—Abamemezeli BoMbuso KaNkulunkulu,” emakhasi 191-198, 448-454, letfolakala ngesiZulu.
“EMbusweni waNkulunkulu sitawungena sendlule ekuhluphekeni lokunyenti.”—IMIS. 14:22.
1. Kungani bumatima bungatimangalisi tinceku taNkulunkulu?
KUYAKWETFUSA yini kutsi kufanele ulindzele kuhlangabetana ‘nekuhlupheka lokunyenti’ ngaphambi kwekutsi utfole umvuzo wekuphila lokuphakadze? Kungenteka kutsi akukwetfusi. Ngisho nobe umusha ecinisweni nome sekuphele sikhatsi lesidze ukhonta Jehova, uyati kutsi bumatima buyincenye yekuphila kulelive laSathane.—Semb. 12:12.
2. (a) Ngetulu kwetinkinga letitfolwa ngibobonkhe bantfu labanesono, nguluphi luhlobo lwekuhlupheka emaKhristu lahlangabetana nalo? (Buka sitfombe lesisekucaleni kwalesihloko.) (b) Ngubani lobangela kuhlupheka kwetfu, futsi sikwati njani loko?
2 Ngaphandle kwebumatima ‘lobehlela nalabanye bantfu’—lokutinkinga letitsintsa bonkhe bantfu labanesono—emaKhristu ahlangabetana nalolunye luhlobo lwekuhlupheka. (1 Khor. 10:13) Ngukuphi lokuhlupheka? Kuphikiswa lokubuhlungu lokubangelwa kuhlale alalela imiyalo yaNkulunkulu. Jesu watjela balandzeli bakhe watsi: “Sisebenti asisikhulu kunenkhosi yaso. Nangabe bangiphetse kabi mine, bataniphatsa kabi nani.” (Joh. 15:20) Ngubani lobangela lokuphikiswa? NguSathane, loyo liBhayibheli lelimchaza ngekutsi ‘unjengelibhubesi lelibhodlako’ ‘lelifuna kushwabadzela’ bantfu baNkulunkulu. (1 Phet. 5:8) Sathane utawusebentisa nome ngabe yini kute ephule bucotfo bebafundzi baJesu. Cabanga ngaloko lokwenteka kumphostoli Pawula.
3-5. (a) Ngukuphi kuhlushwa Pawula lahlangabetana nako eListra? (b) Inkhulumo yakhe lemayelana nekuhlupheka lokuseta beyikucinisa ngayiphi indlela kukholwa?
3 Pawula wahlushwa kakhulu ngenca yekukholwa kwakhe. (2 Khor. 11:23-27) Lokunye kwako nguloko lokwenteka eListra. Ngemuva kwekwelapha indvodza lebeyisishosha kusukela yatalwa, Pawula naBhanabasi badvunyiswa, batsatfwa njengabonkulunkulu. Kwadzingeka bancenge lesicumbi sebantfu lebesijabule kakhulu kutsi singabakhonti. Ngemuva nje kwesikhashana kwefika baphikisi labangemaJuda futsi basebentisa inkhulumo lengemanga kute bakhohlise labantfu. Ngekushesha nje simo sashintja! Labantfu bagcoba Pawula ngematje futsi bamshiya kuze afe.—Imis. 14:8-19.
4 Ngemuva kwekuvakasha eDebe, Pawula naBhanabasi “babuyela eListra, e-Ikhoniyumi, nase-Antiyokhi. Nabefika lapho, bacinisa bafundzi, babakhutsata kutsi babe nekukholwa lokucinile, batsi: ‘EMbusweni waNkulunkulu sitawungena sendlule ekuhluphekeni lokunyenti.’” (Imis. 14:21, 22) Ekucaleni lenkhulumo ingase ibonakale yesabisa. Ngetulu kwaloko, kukhuluma ngekwendlula “ekuhluphekeni lokunyenti” bekungabonakala kucindzetela kunekutsi kukhutsate. Kwenteka njani-ke kutsi Pawula naBhanabasi ‘bacinise bafundzi’ ngenkhulumo lebeyimayelana nekuhlupheka lokunyenti?
5 Singayitfola imphendvulo nasibuka emavi aPawula ngekucophelela. Akazange nje atsi: “Kufanele sibeketelele kuhlupheka lokunyenti.” Kunaloko watsi: “EMbusweni waNkulunkulu sitawungena sendlule ekuhluphekeni lokunyenti.” Ngako Pawula wacinisa bafundzi ngekugcizelela umphumela lomuhle wekwetsembeka. Lowo mvuzo awusilo nje liphupho. Kungako Jesu atsi: “Loyo loyawucinisela kudzimate kube sekugcineni, nguye loyawusindziswa.”—Mat. 10:22.
6. Ngumuphi umvuzo lotawutfolwa ngulabo labaciniselako?
6 Nasicinisela sitawutfola umvuzo. EmaKhristu lagcotjiwe atawutfola umvuzo wekuphila kwekungafi ezulwini, abuse naJesu. ‘Letinye timvu’ titawutfola kuphila lokuphakadze emhlabeni lapho “kutawuba nekulunga” khona. (Joh. 10:16; 2 Phet. 3:13) Njengobe Pawula asho, sisetawuhlangabetana nekuhlupheka lokunyenti njengobe sisalindzele lomvuzo. Cabanga ngetinhlobo letimbili tekuhlushwa lokungenteka sihlangabetane nato.
7. Luhlobo lolunjani lwekuhlupheka loluchazwa ngekutsi kuhlaselwa lokucondzile?
7 Jesu wabiketela watsi: “Bantfu bayawuninikela etinkantolo, banishaye emasinagogeni, futsi niyawumiswa embikwebabusi nasembikwemakhosi.” (Mak. 13:9) Njengobe lamavi asho, lamanye emaKhristu atawuhlangabetana nekuphatfwa kabi, mhlawumbe lokutawubangelwa baholi benkholo nome betepolitiki. (Imis. 5:27, 28) Phindze ucabange ngesibonelo saPawula. Kwamesabisa yini kutsi bekasetawuhlupheka? Cha akuzange.—Fundza Imisebenti 20:22, 23.
8, 9. Pawula wakhombisa njani kutsi abetimisele kucinisela, futsi labanye esikhatsini setfu bakukhombise njani kutimisela lokufana nekwakhe?
8 Ngesibindzi Pawula wamelana nekuhlaselwa nguSathane ngalokucondzile, futsi watsi: “Umphefumulo wami awusilutfo kimi, yingci nje nangingacedza indzima yami nemsebenti lengiwunikwe yiNkhosi Jesu, lokukufakaza ngetindzaba letimnandzi temusa waNkulunkulu.” (Imis. 20:24) Kuyacaca kutsi Pawula akazange esatjiswe kuphatfwa kabi. Ngalokwehlukile, abetimisele kucinisela ngisho nome angahlangabetana nani. Lobekubaluleke kakhulu kuye ‘bekukufakaza’ ngalokuphelele nangetulu kwekuhlushwa.
9 Lamuhla, bazalwane nabodzadzewetfu labanyenti bakhombise kutimisela lokufanako. Nasi sibonelo: Kulelinye live, sekuphele iminyaka lecishe ibe ngu-20 labanye BoFakazi babeketelela kuboshwa ngenca yekungatsatsi luhlangotsi. Indzaba yabo ayizange ikhulunywe ngisho nasenkantolo ngobe kulelo live awatekwa emacala ebantfu labangafuni kuya emphini. Nabasejele, bebangavunyelwa kutsi bavakashelwe ngisho natihlobo tabo futsi letinye tiboshwa betishaywa tiphindze tihlushwe nangetindlela letehlukahlukene.
10. Kungani kungakafaneli sesabe kuhlupheka lokuvela singakakulindzeli?
10 Kuletinye tindzawo, bazalwane betfu babeketelela kuhlushwa lokuvela bangakakulindzeli. Nangabe loko kwenteka kuwe, ungesabi. Cabanga ngaJosefa. Watsengiswa kute abe sigcili, kodvwa Jehova “wamsindzisa kulo lonkhe lusizi lwakhe.” (Imis. 7:9, 10) Jehova angenta lokufanako nakuwe. Ungakhohlwa kutsi “Jehova uyakwati kubakhulula ekulingweni bantfu labatinikele kuye.” (2 Phet. 2:9) Utawuchubeka yini wetsemba Jehova, wati kutsi utakukhulula kulelive lelibi futsi akuvumele kutsi ujabulele kuphila lokuphakadze ngaphansi kweMbuso wakhe? Unetizatfu letinyenti tekwenta njalo futsi ngesibindzi ubeketelele kuhlushwa.—1 Phet. 5:8, 9.
11. Kuhlasela kwaSathane lokubhacile kwehluke njani ekuhlaseleni kwakhe lokucondzile?
11 Lolunye luhlobo lwekuhlushwa lesingahlangabetana nalo kuhlaselwa lokubhacile. Kwehluke njani ekuhlaselweni lokucondzile lokukuphatfwa kabi? Kuhlaselwa lokucondzile kufana nesiphepho lesitsi nasifika siyibhidlite ngekushesha indlu yakho. Kuhlaselwa lokubhacile kufanana nemuhlwa loyidla kancane kancane indlu yakho leyakhiwe ngetingodvo igcine idzilikile. Umuntfu angase angayiboni ingoti yekuhlaselwa lokubhacile kuze kube ngulapho sekonakele kakhulu.
12. (a) Nguyiphi lenye indlela yekuhlasela lokubhacile Sathane layisebentisako, futsi kungani iphumelela? (b) Kudvumateka kwamtsikameta njani Pawula?
12 Sathane ufuna kucedza budlelwane bakho naJehova. Angahle asebentise kuhlasela lokucondzile kwekuphatfwa kabi nobe kancane kancane acedze kukholwa kwakho asebentisa kuhlasela lokubhacile. Indlela lehamba embili yekuhlasela lokubhacile Sathane layisebentisako kudvumateka. Umphostoli Pawula wavuma kutsi naye abedvumateka ngaletinye tikhatsi. (Fundza Roma 7:21-24.) Kungani Pawula—indvodza leyayicinile ekukholweni lokungenteka kutsi beyililunga lesigungu lesibusako sangelikhulu lekucala leminyaka—atibita ngekutsi ‘ungumuntfu lohluphekako’? Pawula watsi wativa ngalendlela ngobe abenesono. Abefuna kwenta lokuhle kodvwa abeva shengatsi lamanye emandla abementa ente lokubi. Nangabe nawe ngaletinye tikhatsi ulwisana nemiva lenjalo, akukudvudvuti yini kwati kutsi ngisho nemphostoli Pawula wabhekana nensayeya lefanako?
13, 14. (a) Yini lebangela kutsi labanye bantfu baNkulunkulu badvumateke? (b) Ngubani lofuna kusibona siwile ekukholweni, futsi kungani?
13 Ngaletinye tikhatsi, bazalwane nabodzadze labanyenti bativa badvumatekile, bakhatsatekile futsi bangasilutfo. Sibonelo saloku kutsi lelinye lihlahlandlela lelikhutsele lesitalibita ngekutsi nguDeborah latsi: “Tikhatsi letinyenti ngicabanga ngeliphutsa lengalenta, futsi ngaso sonkhe sikhatsi nangicabanga ngalo ngitiva ngingumuntfu lomubi kakhulu. Nangicabanga ngako konkhe lokubi lengikwentile, ngiva shengatsi kute umuntfu longangitsandza, ngisho naJehova imbala.”
14 Yini lebangela kutsi letinye tinceku taJehova letikhutsele njengaDeborah tidvumateke? Loko kungabangelwa tizatfu letinyenti. Labanye bangase babe nemkhuba wekucabanga kutsi babantfu labangakalungi nobe kutsi tintfo letentekile ekuphileni kwabo tibuhlungu. (Taga 15:15) Labanye bangaba nemiva lemibi ngesizatfu sekugula lokutsite lokutsikameta imiva yabo. Kunobe ngabe ngusiphi sizatfu, kufanele sikhumbule kutsi ngubani lofuna sitive ngaleyo ndlela. Vele ngubani lofuna kutsi sidvumateke size siphelelwe ngemandla? Ngubani lofuna kutsi ube nemuva wekulahlwa licala njengaye? (Semb. 20:10) Kuyacaca kutsi nguSathane. Liciniso likutsi ngisho nome angasebentisa kuhlasela lokucondzile nobe kuhlasela lokubhacile, umgomo waSathane ukusenta sikhatsateke, sehlise kukhutsala kwetfu nekusenta siphelelwe ngemandla. Ungakhohlwa kutsi bantfu baNkulunkulu basemphini, balwela kugcina bucotfo babo.
15. Singakhombisa njani kutsi sitimisele kungancotjwa kudvumateka?
15 Timisele kutsi ungaphelelwa ngemandla, futsi uhlale ucabanga ngemvuzo. Pawula wabhalela emaKhristu aseKhorinte watsi: “Asipheli emandla, kodvwa ngisho nobe umuntfu lesinguye ngephandle ahhohloka, umuntfu lesinguye ngekhatsi uvuselelwa malanga onkhe. Ngobe nanobe kuhlupheka kukwesikhashana futsi kumelula, kitsi kuveta inkhatimulo lebendlula khashane bukhulu nalehlala phakadze.”—2 Khor. 4:16, 17.
16. Kungani kubalulekile kukulungiselela nyalo kubhekana netinhlupheko?
16 Njengobe sesibonile, Sathane ‘unemachinga’ lamanyenti langawasebentisa. (Ef. 6:11) Ngamunye wetfu kudzingeka alandzele sikhutsato lesiku-1 Phetro 5:9 lesitsi: “Melanani naye, nicine ekukholweni.” Kute sente loko, sidzinga kulungisa tingcondvo netinhlitiyo tetfu, siticeceshe nyalo kute sente lokulungile. Ase sifanekise: Libutfo lemasotja livamise kuceceshwa kamatima kusesele sikhatsi lesidze ngaphambi kwekuya emphini. Kuyintfo lefanako nasemphini yaJehova lesikuyo. Asati kutsi imphi lesiyilwako ingase ifake ekhatsi ini esikhatsini lesitako. Ngako-ke, ngeke yini kube kuhlakanipha kuticecesha ngalokwenele sisengakabhekani netimo letimatima? Pawula wabhalela baseKhorinte watsi: “Chubekani nitihlola kutsi nisekukholweni yini, chubekani nihlola loko nine leningiko.”—2 Khor. 13:5.
17-19. (a) Ngutiphi tindlela lesingatihlola ngato? (b) Labasebasha bangase bakulungiselele njani kuvikela kukholwa kwabo nabasesikolweni?
17 Lenye indlela lesingasilalela ngayo seluleko lesiphefumulelwe saPawula kutsi sitihlolisise. Tibute imibuto lefana nalena: ‘Ngithantaza njalo yini? Nangibhekene nekucindzetelwa bontsanga, ngilalela Nkulunkulu yini njengobe angumbusi kunekutsi ngilalele bantfu? Ngiya njalo yini emihlanganweni yebuKhristu? Ngiba naso yini sibindzi sekukhuluma ngaloko lengikukholelwako? Ngiyetama yini kuwatsetselela emaphutsa ebazalwane bami njengobe nabo bawatsetselela ami? Ngiyabalalela yini labo labaholako ebandleni nalabo labetfweswe umtfwalo wekucondzisa emabandla lasemhlabeni wonkhe?’
18 Naka kutsi imibuto lemibili imayelana nekukumelela ngesibindzi loko lesikukholelwako kanye nekumelana nekucindzetelwa bontsanga. Labanyenti labasebasha kudzingeka bakwente loku nabasesikolweni. Bafundze kutsi bangabi nemahloni nobe bative bahlazekile ngetinkholelo tabo. Esikhundleni saloko, bakhuluma ngesibindzi. Tindlela letitsite letingabasita nababhekene nesimo lesinjalo tishicilelwe kubomagazini betfu. Sibonelo saloku kutsi i-“Phaphama!” yaJuly 2009 incoma kutsi nangabe lotsite lofundza naye akubuta atsi: “Kungani ungakholelwa ekutigucukeleni kwemvelo?” ungavele nje umphendvule utsi: “Kungani kufanele ngikholelwe ekutigucukeleni kwemvelo? Ngisho nabososayensi abavumelani ngalendzaba, kantsi ngibo lokufanele ngabe bayati kahle!” Batali, cinisekani kutsi niyaphrakthiza nebantfwana benu kute bakulungele kubhekana nekucindzetelwa lokunjengaloku kubontsanga yabo esikolweni.
19 Kuliciniso kutsi akusimelula ngaso sonkhe sikhatsi kukhuluma nobe kwenta letinye tintfo Jehova latsi asitente. Ngemuva kwelilanga lelidze sisemsebentini, kungase kudzingeke kutsi sitihudvule nasiya emihlanganweni. Kuvuka ekuseni kute uye emsebentini wekushumayela kungase kudzinge kutsi udzele butfongo bakho lobumnandzi embhedzeni wakho lontofontofo. Kodvwa khumbula: Nakufika tilingo letinkhulu esikhatsini lesitako, utawuba sesimeni lesikahle sekubhekana nato nangabe watakhela luhlelo loluhle lwekwakha buhlobo bakho naNkulunkulu kusenesikhatsi.
20, 21. (a) Kuzindla ngenhlawulo kungasisita njani kutsi silwisane nemiva lengakalungi? (b) Yini lokufanele sitimisele kuyenta mayelana netinhlupheko?
20 Kutsiwani ngekuhlaselwa lokubhacile? Singalwisana njani nemiva yekudvumateka? Indlela lenemandla kakhulu yekwenta loko kuzindla ngenhlawulo. Nguloko lokwentiwa ngumphostoli Pawula. Bekati kutsi ngaletinye tikhatsi abetiva acindzetelekile. Kodvwa bekati nekutsi Khristu wafa, wafela toni, hhayi bantfu labete sono. Pawula naye abengulomunye waletoni. Ecinisweni wabhala watsi: ‘Ngiphila ngekukholwa eNdvodzaneni yaNkulunkulu, leyangitsandza futsi yatinikela ngenca yami.’ (Gal. 2:20) Pawula wayemukela inhlawulo, futsi wabona kutsi isebenta kuye.
21 Umbono lofanako wekutsatsa inhlawulo njengesipho losinikwe nguJehova ungakusita kakhulu. Loko akusho kutsi kudvumateka kutawuvele nje kutiphelele. Ngelizinga lelitsite, labanye betfu kungase kudzingeke kutsi balwisane nekuhlaselwa lokubhacile kudzimate kufike umhlaba lomusha. Kodvwa khumbula: Umvuzo utawutfolwa ngulabo labangaphelelwa ngemandla. Sekusedvute kakhulu kutsi kufike lilanga lelibalulekile lapho uMbuso waNkulunkulu utawuletsa kuthula futsi ubangele kutsi bonkhe bantfu labetsembekile babe bete sono. Timisele kungena kuloyo Mbuso ngisho nome ungabhekana nekuhlupheka lokunyenti.
‘Kufanele usati kahle simo semhlambi wakho.’—TAGA 27:23, NW.
1, 2. (a) Ngumiphi leminye yemitfwalo umelusi waka-Israyeli labenayo? (b) Batali bafana njani nebelusi?
BELUSI baka-Israyeli wasendvulo bebaphila imphilo lematima. Bebangagcini nje ngekubeketelela kushisa nemakhata, kodvwa bekudzingeka bavikele imihlambi yabo etilwaneni letiyingoti nakubantfu lebebangatibulala. Belusi bebatihlola njalo timvu tabo futsi banakekele nome ngutiphi letigulako nome letilimele. Bebawanaka kakhulu emazinyane ngobe abebutsakatsaka futsi ete emandla njengetimvu letindzala.—Gen. 33:13.
2 Ngandlela tsite batali labangemaKhristu bafana nebelusi futsi baveta buntfu lobubaluleke kakhulu belusi labanabo. Banemtfwalo wekukhulisa bantfwana “ngekubayala nangesicondziso saJehova.” (Ef. 6:4) Umelula yini lomtfwalo labanawo? Cha! Bantfwana babhekene nekuhlaselwa timfundziso letisakatwa nguSathane kanye netifiso tabo tesono. (2 Thim. 2:22; 1 Joh. 2:16) Nangabe unebantfwana, ungabasita njani? Ase sicabange ngetintfo letintsatfu longatenta kute weluse bantfwana bakho—kubati, kubondla nekubacondzisa.
3. Kusho kutsini kutsi batali kufanele ‘basati simo’ sebantfwana babo?
3 Umelusi lokahle uyihlola ngekucophelela imvu ngayinye kute aciniseke kutsi iphilile. Ngemcondvo longumfanekiso, nawe ungenta lokufanako kubantfwana bakho. LiBhayibheli litsi: ‘Sati kahle simo semhlambi wakho.’ (Taga 27:23, NW.) Kuze wente njalo, kudzingeka ucabangisise ngetento tebantfwana bakho, ngemicabango yabo nangendlela labativa ngayo. Ungakwenta njani loko? Lenye indlela lehamba embili kutsi uhlale ukhulumisana nabo.
4, 5. (a) Ngutiphi tintfo letisebentako letingasita bantfwana bative bakhululekile kukhuluma nebatali babo? (Buka sitfombe lesisekucaleni kwalesihloko.) (b) Yini loyentile kute bantfwana bakho bakutfole kumelula kukhuluma nawe?
4 Labanye batali batfole kutsi kukhulumisana nebantfwana babo kuba matima kakhulu nangabe sebaseminyakeni yekutfomba, ngobe labantfwana bavame kutehlukanisa futsi bative bangakhululeki kuveta imiva nemicabango yabo. Nangabe kunjalo kubantfwana bakho, yini longayenta? Esikhundleni sekubaphocelela kutsi bakhulume nawe sikhatsi lesidze nangetindzaba letijulile, yetama kukhulumisana nabo ngetikhatsi lapho nisuke nikhululeke khona. (Dut. 6:6, 7) Kungase kudzingeke wente imetamo lemikhulu kuze nente tintfo ndzawonye. Mhlawumbe ungelula nabo tinyawo, uhambe nabo ngemoto, udlale nabo nobe nente umsebenti lotsite wasekhaya. Tikhatsi letinjalo tingenta kutsi bantfwana bakho bative bakhululekile futsi bakulungele kukhuluma.
5 Kutsiwani nangabe umntfwana wakho solo angakhululeki kukhuluma? Ungetama lenye indlela. Nasi sibonelo: Kunekutsi ubute indvodzakati yakho kutsi lihambe njani lilanga layo, ungayicocela ngekutsi lakho belinjani. Kungenteka nayo ichaze lokwentekile elangeni layo. Kuze utfole indlela umntfwana wakho layitsatsa ngayo indzaba letsite, mbute imibuto lengakacondzani naye. Ungambuta kutsi umngani wakhe utiva njani ngaleyo ndzaba. Ngemuva kwaloko ungambuta kutsi ngusiphi seluleko labekangasinika lomngani wakhe.
6. Kusho kutsini kuhlale ukulungele kukhuluma kanye nekungeneka?
6 Kuliciniso kutsi kuze bantfwana bakho bakhululeke kukhuluma nawe, kufanele babone kutsi uhlale ukulungele kukhuluma futsi uyangeneka. Nangabe batali bahlale babonakala bamatasatasa, bantfwana babo labaseminyakeni yekutfomba kungenteka bangabatjeli tinkinga tabo. Ungakhombisa njani kutsi uyangeneka? Kudzingeka wente lokungetulu kwekumane nje utsi: “Ungakhuluma nami nome kunini.” Bantfwana bakho kufanele babone kutsi ngeke utibukele phansi tinkinga labanato nobe ubatfukutselele. Batali labanyenti babeka sibonelo lesihle kulendzaba. Kayla loneminyaka lelishumi nemfica budzala, utsi: “Ngingakhuluma nababe wami nganome yini. Akangiphatamisi nangikhuluma futsi akangehluleli, umane nje angilalele. Ngemuva kwaloko unginika seluleko lesihle ngaso sonkhe sikhatsi.”
7. (a) Ngumuphi umbono lokahle umtali langawuveta endzabeni yekutsandzana? (b) Kungenteka njani kutsi batali batitfole sebacansula bantfwana babo bangakahlosi?
7 Ngisho nalapho ukhuluma ngetindzaba letimatima—njengendzaba yekutsandzana—caphela kutsi ungahlali ubanika teluleko uze ukhohlwe kubafundzisa indlela lekahle yekubhekana naleso simo. Ase sifanekise: Ase sitsi uya endzaweni yekudlela futsi nawufika kuyo utfole kutsi luhla lwalokudliwako ngalelo langa lugcwele tecwayiso letimayelana nekudla lokunashevu. Akungabateki kutsi ungayishiya leyo ndzawo uhambe uyewufuna lenye. Nebantfwana bakho bangenta lokufanako nangabe batawutsi nabeta kuwe batewucela seluleko bese ubanika luhla lwetecwayiso. (Fundza Kholose 3:21.) Esikhundleni saloko yetama kulinganisela. Lomunye dzadze losemusha lokutsiwa ngu-Emily watsi: “Nangabe batali bami bakhuluma nami ngekutsandzana, abakwenti kubonakale kuyintfo lembi. Bavame kugcizelela injabulo leba khona ngekwati umuntfu lotsite nekutfola longashada naye. Loko kungenta ngitive ngikhululekile kukhuluma nabo ngalendzaba. Ecinisweni ngifuna kutsi bati nganobe ngubani lengitsandzana naye kunekutsi ngibafihlele.”
8, 9. (a) Ngutiphi tinzuzo letitfolakala ngekulalela bantfwana bakho ngaphandle kwekubaphatamisa? (b) Ngumiphi imiphumela lemihle loyitfole ngekulalela bantfwana bakho?
8 Ngekuvumelana naloko lokwashiwo nguKayla, ungakhombisa kutsi uyangeneka ngekutsi ubalalele ngesineke bantfwana bakho. (Fundza Jakobe 1:19.) Lomunye make lokutsiwa nguKatia lokhulisa umntfwana wakhe ayedvwa uyavuma: “Esikhatsini lesendlulile, bengiyicansukela kakhulu indvodzakati yami. Bengingayiniki ngisho nelitfuba lekutsi icedze loko lebeyisuke ikusho. Ngaletinye tikhatsi bengidzinwe kakhulu kutsi ngingayilalela nobe ngingafuni nje kuphatanyiswa. Njengobe nyalo sengikushintjile kuphila kwami, nendvodzakati yami seyishintjile. Seyibambisana nami kancono kunakucala.”
9 Lomunye babe lokutsiwa nguRonald wahlangabetana nesimo lesifanako endvodzakatini yakhe leseminyakeni yekutfomba. Utsi: “Ngesikhatsi ingitjela kutsi itsandzana nalomunye umfana esikolweni, ngacale ngatfukutsela kakhulu. Kodvwa nangicabanga ngendlela Jehova labeketela ngayo futsi aticabangele ngayo tinceku takhe, ngabona kuncono kutsi nginike indvodzakati yami litfuba lekuchaza indlela letiva ngayo ngaphambi kwekutsi ngiyeluleke. Ngiyajabula ngekutsi ngakwenta loko! Kwaba kwekucala kutsi ngicondze imiva yayo. Yatsi nayicedza, ngakutfola kumelula kukhuluma nayo ngelutsandvo. Kwangimangalisa kutsi yasemukela kahle seluleko sami. Yangitjela kutsi itimisele kushintja kutiphatsa kwayo.” Kuhlale ukhulumisana nebantfwana bakho kungakusita kutsi uyicondze kahle imicabango nemiva yabo. Loko kutawenta kutsi ukhone kuba lusito lolukhulu kubo nabenta tincumo ekuphileni kwabo.*
10, 11. Ungabasita njani bantfwana bakho kutsi bangaphambuki endleleni?
10 Umelusi lokahle uyati kutsi lenye imvu yakhe ingalahlekelana nemhlambi. Kungenteka imvu ikhangwe tjani lebubona edvute bese iphindze ibona lobunye khashanyana, ekugcineni iduke emhlanjini. Ngendlela lefanako, umntfwana angaphambuka kancane kancane ahambe ngendlela leyingoti, futsi alingwe bangani lababi nobe kutijabulisa lokungakalungi. (Taga 13:20) Yini longayenta kute usivimbele simo lesinjengaleso?
11 Nawufundzisa bantfwana bakho, tsatsa sinyatselo ngekushesha nangabe ubona kutsi kunetintfo lababutsakatsaka kuto. Yetama kucinisa buntfu babo bebuKhristu lokungenteka kutsi badzinga kusitwa kubo. (2 Phet. 1:5-8) Kukhonta kwemndeni lokuchutjwa njalo kusikhatsi lesikahle kakhulu sekwenta loko. Nawuchaza lelilungiselelo, uMsebenti WeMbuso wa-October 2008 watsi: “Tinhloko temndeni tikhutsatwa kutsi tiyitfwale imitfwalo letiyinikwe nguJehova kuze ticiniseke kutsi kuneluhlelo lwemndeni loluzuzisako lwekutadisha liBhayibheli njalo.” Ulisebentisa kahle yini lelilungiselelo lelutsandvo kuze weluse bantfwana bakho? Ciniseka kutsi bayayijabulela imetamo yakho yekubeka tintfo letiphatselene naNkulunkulu kucala ekuphileni kwakho.—Mat. 5:3; Fil. 1:10.
12. (a) Bantfu labasha bazuze njani ekukhonteni kwemndeni lokuchutjwa njalo? (Hlanganisa nelibhokisi lelitsi “Bayakujabulela.”) (b) Wena uzuze njani ekukhonteni kwemndeni?
12 Cabanga ngaloko Carissa loseminyakeni yekutfomba lakusho ngendlela Kukhonta Kwemndeni lokuwuzuzise ngayo umndeni wakubo. Utsi: “Kuyangijabulisa kutsi sonkhe siba ndzawonye futsi sicocisane. Nasenta njalo sisuke sicinisa buhlobo betfu futsi siba netintfo letinyenti lesitawuhlale sitikhumbula. Babe wami akapholoti eluhlelweni lwetfu lweKukhonta Kwemndeni. Kuyangikhutsata kubona kutsi ukutsatsa njengalokubalulekile, futsi loko kwenta kutsi nami ngikutsatse njengalokubalulekile. Kuphindze kungente ngibe netizatfu letinyenti tekumhlonipha njengobe angubabe wami nenhloko yemndeni.” Dzadze losemusha lokutsiwa nguBrittney watsi: “Kukhonta Kwemndeni kungente ngasondzelana nebatali bami. Kungenta ngibone kutsi bayafuna kuva ngetinkinga lenginato futsi bangikhatsalela mbamba. Kusisita kutsi sibe ngumndeni lobambene nalonebunye.” Kuyacaca-ke kutsi kufundzisa bantfwana bakho ngaNkulunkulu, ikakhulukati ngeluhlelo lwekukhonta kwemndeni, kuyindlela lebalulekile yekuba ngumelusi lokahle.*
13. Umntfwana angakhutsateka njani kutsi akhonte Jehova?
13 Umelusi lokahle usebentisa indvuku kute acondzise futsi avikele umhlambi wakhe. Lomunye wemigomo yakhe leyinhloko kutsi acondzise timvu “edlelweni lelihle.” (Hez. 34:13, 14) Njengobe ungumtali, ute yini umgomo lofanako? Ufuna kucondzisa bantfwana bakho kute bakhonte Jehova. Ufuna kutsi bantfwana bakho bative ngendlela umhlabeli lativa ngayo nakabhala atsi: “Nkulunkulu wami, kujabula kwami kusekwenteni intsandvo yakho, imiyalo yakho isenhlitiyweni yami.” (Hla. 40:8) Bantfu labasha labativa ngendlela lefanako batawufuna kunikela kuphila kwabo kuJehova futsi babhajatiswe. Kufanele batsatse lesinyatselo nasebavutfwe ngalokwenele kute bente lesincumo futsi babe nesifiso lesicotfo sekukhonta Jehova.
14, 15. (a) Kufanele ube yini umgomo webatali labangemaKhristu? (b) Yini lengabangela umntfwana loseminyakeni yekutfomba kutsi akungabate kukholwa kweliciniso?
14 Kutsiwani-ke nangabe bantfwana bakho bangatfutfuki ebuhlotjeni babo naNkulunkulu, mhlawumbe baze bangabate kukholwa kwabo? Lwela kunamatselisa kubo lutsandvo ngaJehova Nkulunkulu nekutsi bajabulele loko lakwentile. (Semb. 4:11) Nasebakwati kwenta loko, batawukhona kutentela sincumo sekukhonta Nkulunkulu.
15 Yini longayenta nangabe bantfwana bakho bakhombisa kungabata? Ungabelusa njani futsi ubasite babone kutsi kukhonta Jehova kunguyona ndlela lencono kakhulu yekuphila futsi kutawubenta batfole injabulo lehlala njalo? Yetama kutfola loko lokubabangela kutsi bangabate. Nasi sibonelo: Indvodzana yakho ayivumelani yini netimfundziso teliBhayibheli nobe imane nje yeswele sibindzi sekumelela letimfundziso kubontsanga yayo? Indvodzakati yakho ikungabata mbamba yini kuhlakanipha kwetimiso taNkulunkulu nobe imane nje itiva inesitunge futsi inganakwa?
16, 17. Ngutiphi tindlela batali labangasita ngato bantfwana babo kute bente liciniso libe labo?
16 Ngisho nome kungusiphi sizatfu lesenta umntfwana wakho angabate, ungamsita kutsi akuncobe kungabata. Njani? Lenye yetindlela letiphumelelako batali labanyenti labayisebentisako kute batfole loko bantfwana babo labakucabangako, kutsi babute imibuto lenjengekutsi: “Utiva njani ngekuba ngumKhristu? Ngekubuka kwakho, ngutiphi tinzuzo lotitfolako? Yini lokudzingeka uyidzele? Tinzuzo lotitfolako nyalo naleto lotatitfola esikhatsini lesitako tinyenti yini kunaloko lokudzelako? Njani?” Ecinisweni kufanele uyibute kahle lemibuto, ube nemusa nelutsandvo, kungabi shengatsi nisenkantolo. Njengobe nisacoca, ungakhuluma nangembhalo waMakho 10:29, 30. Labanye bantfu labasebasha bangatsandza kubhala loko labakucabangako basebentisa tinhlu letimbili—lunye lube lwaloko labatakudzela lolunye lube lwaloko labatakuzuza. Kubona loluhla labalubhalile kungakwenta uyibone inkinga futsi ubasite kute batfole sisombululo. Nangabe kufanele sifundze incwadzi letsi Lokufundziswa LiBhayibheli naletsi “Elutsandvweni LwaNkulunkulu” nebantfu labatsandza kufundza liBhayibheli, kufanele sitifundze kakhulu kangakanani-ke nebantfwana betfu? Uyakwenta yini loko?
17 Njengobe sikhatsi sichubeka, bantfwana bakho kutawudzingeka batentele sincumo sekutsi ngubani labatamkhonta. Ungacabangi kutsi kutawuvele nje kutentakalele kutsi bakhetse inkholo yakho. Kufanele bente liciniso libe labo. (Taga 3:1, 2) Nangabe ubona kutsi umntfwana wakho unenkinga yekwenta loko, kungani ningacaleli phansi nibuke timfundziso letisisekelo? Msite kutsi acabangisise ngalemibuto letsi: “Ngati njani kutsi Nkulunkulu ukhona? Yini lengenta ngiciniseke kutsi Jehova Nkulunkulu ungikhatsalela mbamba? Kungani ngikholwa kutsi timiso taJehova tentelwe kuzuzisa mine?” Bani ngumelusi lomuhle ngekusita bantfwana bakho ngesineke kuze babone kutsi kukhonta Jehova kuyindlela lencono kakhulu yekuphila.*—Rom. 12:2.
18. Batali bangamlingisa njani Jehova, longuMelusi Lomkhulu?
18 Onkhe emaKhristu eliciniso afuna kuba balingisi beMelusi Lomkhulu. (Ef. 5:1; 1 Phet. 2:25) Batali kufanele basati simo semhlambi wabo, lokubantfwana babo labaligugu, futsi kufanele bente konkhe labangakwenta kute babacondzise etibusisweni labatibekelwe nguJehova. Ngako-ke, yelusani bantfwabenu ngekuchubeka nibakhulisa ngendlela yeliciniso.
^ sig. 9 Kute utfole letinye tindlela longatisebentisa, fundza Sicongosekulindza sa-August 1, 2008, emakhasi 10-12, ngesiZulu.
^ sig. 12 Kuze utfole kwatiswa lokubanti, fundza sihloko lesitsi “UkuKhulekela Komkhaya Kubalulekile Ukuze Sisinde!” lesiku-Sicongosekulindza sa-October 15, 2009, emakhasi 29-31, ngesiZulu.
^ sig. 17 Lendzaba kukhulunywa ngayo ku-Sicongosekulindza saFebruary 1, 2012, emakhasi 18-21, ngesiZulu.
Davide wabhala watsi ‘akazange sekabone lolungile alahliwe, ngisho nebantfwana bakhe abahambi bacela kudla.’ Ngesikhatsi asho njalo, abekhuluma ngentfo leyenteke kuye matfupha. Bekati kahle kutsi Nkulunkulu uhlale anakekelana. (Hla. 37:25) Nome kunjalo, lamavi aDavide awasho kutsi tikhonti taNkulunkulu atesweli nome atiyuze teswele.
Betike tibe khona tikhatsi lapho kwayena Davide abebhekana netimo letimatima. Lesinye sato kungalesikhatsi abalekela Sawula. Kudla kwaDavide kwasekukuncane kakhulu, ngako wase ucela sinkhwa lebekatawusidla nalabo lebebanaye. (1 Sam. 21:1-6) Ngaleso sikhatsi, Davide ‘abecela kudla.’ Nome kunjalo, kulesimo lesimatima bekati kutsi Jehova akakamlahli. Ecinisweni, kute lasifundza khona kutsi kwadzingeka Davide ahambe acela kute atfole kudla khona angatewubulawa yindlala.
Embhalweni waMatewu 6:33, Jesu wasicinisekisa ngekutsi Nkulunkulu utawenetisa tidzingo tetinceku takhe letetsembekile letibeka tintfo letimayelana neMbuso kucala ekuphileni kwato. Watsi: “Ngako-ke chubekani nifuna kucala uMbuso waNkulunkulu nekulunga kwakhe, tonkhe leletinye tintfo [letifaka ekhatsi kudla, kwekunatsa kanye netimphahla] nitawengetelwa tona.” Nobe kunjalo, Jesu waphindze washo nekutsi ngenca yekuhlushwa, ‘banakabo’ bebatawulamba. (Mat. 25:35, 37, 40) Loko kwenteka kumphostoli Pawula. Ngaletinye tikhatsi abelamba futsi ome.—2 Khor. 11:27.
Jehova usitjela kutsi sitawuhlushwa ngetindlela letehlukehlukene. Angase avumele kutsi seswele letinye tintfo njengobe asisebentisa ekuphendvuleni tinsolo taDeveli. (Job. 2:3-5) Nasi sibonelo: Labanye bazalwane betfu, njengalabo labafakwa etinkambu tekuhlushwa temaNazi, baba sengotini lenkhulu ngenca yekuhlushwa. Lenye indlela leyayisetjentiswa kute kwetanywe kutsi BoFakazi bephule bucotfo, kwakukungabaniki kudla lokwenele. BoFakazi labetsembekile bachubeka nekulalela Jehova futsi akazange abalahle. Wabavumela kutsi babhekane nalesilingo njengobe avumela kutsi onkhe emaKhristu abhekane netilingo letehlukehlukene. Nome kunjalo, asingabati kutsi Jehova uyabasekela bonkhe labo labahlupheka ngenca yeligama lakhe. (1 Khor. 10:13) Kufanele sikhumbule emavi lakuFiliphi 1:29, latsi: “Ninikwe lilungelo ngenca yaKhristu, hhayi kuphela kutsi nikholwe nguye kodvwa nekutsi nihlupheke ngenca yakhe.”
Jehova wetsembisa kutsi utatinakekela tinceku takhe. Sibonelo saloko kutsi Isaya 54:17, utsi: “Kute sikhali lesilolelwa kulwa nawe lesiyawuphumelela.” Lesetsembiso kanye naletinye letifana naso, tiyasicinisekisa kutsi bonkhe bantfu baNkulunkulu bavikelekile. Kodvwa umKhristu ngamunye angabhekana nekuvivinywa, aze afe ngisho nekufa.
“Njengesitsa sekugcina, kufa kutawukwentiwa lite.”—1 KHOR. 15:26.
1, 2. Yini bo-Adamu na-Eva labebayijabulela ekucaleni, futsi ngumiphi imibuto lephakamako?
NGESIKHATSI bo-Adamu na-Eva badalwa, bebete titsa. Bebabantfu labete sono lebebaphila epharadisi. Bebajabulela kuba nebudlelwane lobusedvute neMdali wabo njengobe bebayindvodzana nendvodzakati yakhe. (Gen. 2:7-9; Luk. 3:38) Nkulunkulu wabaniketa umsebenti lobalulekile. (Fundza Genesisi 1:28.) Kwakutawutsatsa sikhatsi lesitsite kutsi ‘bagcwalise umhlaba, bawuncobe.’ Kodvwa kute bachubeke ‘babusa etikwato tonkhe tilwane letihamba emhlabeni,’ bo-Adamu na-Eva bekutawudzingeka baphile phakadze. Adamu abengeke ayekele kwenta lomsebenti labekaniketwe wona ngesizatfu sekutsi sewufile.
2 Kungani timo setishintje kangaka nyalo? Yini leseyibangela kutsi kube netitsa letinyenti letiphatamisa kujabula kwebantfu, njengobe sitsa lesikhulu kunato tonkhe kukufa? Yini Nkulunkulu latayenta kute ente letitsa tibe lite? Timphendvulo talemibuto naleminye lehlobene nayo tingatfolakala eBhayibhelini. Asesicoce ngaletinye tincenye letibalulekile tayo.
3, 4. (a) Ngumuphi umyalo Nkulunkulu lawunika bo-Adamu na-Eva? (b) Kwakubaluleke kangakanani kulalela loyo myalo?
3 Nanobe bebanelitsemba lekuphila phakadze, bekunetintfo bo-Adamu na-Eva lobekufanele batente kute bachubeke baphila. Bekufanele baphefumule, banatse, balale futsi badle. Lokubaluleke kakhulu kutsi kuphila kwabo bekusime ebudlelwaneni babo neMniki Kuphila. (Dut. 8:3) Kwemukela sicondziso saNkulunkulu bekuyintfo lebalulekile kute bachubeke bajabulela kuphila. Jehova wakwenta kwacaca loku ku-Adamu ngisho nangaphambi kwekutsi kudalwe Eva. Njani? “Nkulunkulu Simakadze wamyala umuntfu watsi kuye: ‘Ungadla ngekutsandza kwakho tonkhe titselo letilapha ensimini; kodvwa ungasidli sitselo sesihlahla sekwati lokulungile nalokungakalungi, ngobe mhlazana usidla uyakufa nekufa.’”—Gen. 2:16, 17.
4 ‘Sihlahla sekwati lokulungile nalokungakalungi’ besimelela lilungelo laNkulunkulu lekuncuma lokuhle nalokubi. Adamu abekwati kwehlukanisa lokuhle nalokubi; abedalwe ngemfanekiso waNkulunkulu futsi abenanembeza. Lesihlahla besitawukhumbuta bo-Adamu na-Eva kutsi bahlale basidzinga sicondziso saJehova. Kudla kwabo kulesihlahla bekutawusho kutsi bafuna kutibusa, lobekutawuletsa umphumela lomubi kubo nasesitukulwaneni sabo. Umyalo waNkulunkulu nesigwebo labebatasitfola nabangalaleli, kwakukhombisa ingoti yekutsatsa lendlela lengakalungi.
5. Yini leyabangela bo-Adamu na-Eva kutsi bangalaleli?
5 Ngemuva kwekudalwa kwa-Eva, Adamu wamtjela ngemyalo waNkulunkulu. Eva abewati kahle lomyalo, futsi emavi awo wakhona kuwaphindza njengobe anjalo. (Gen. 3:1-3) Loko wakwenta kulotsite lowativeta njengenyoka, sidalwa lesasinebucili. Lona lobekakhuluma esikhundleni salenyoka kwakunguSathane Develi, indvodzana yaNkulunkulu lengumoya leyaba nesifiso sekutibusa nesekubonakala inemandla. (Catsanisa naJakobe 1:14, 15.) Kute iphumelelise tento tayo letimbi, yamangalela Nkulunkulu ngekutsi ucala emanga. Yacinisekisa Eva kutsi kutibusa kutamenta afanane naNkulunkulu, futsi ngeke afe. (Gen. 3:4, 5) Eva wakukholelwa loko, wakhombisa kutsi sewuyatibusa ngekutsi asidle lesitselo futsi wancenga na-Adamu kutsi naye asidle. (Gen. 3:6, 17) Develi abecale emanga. (Fundza 1 Thimothi 2:14.) Adamu ‘walalela livi lemfati wakhe.’ Nanobe bekubonakala shengatsi lenyoka ingumngani, Sathane Develi abesitsa lesite umusa lebesiwati umphumela lobuhlungu waloko lesakutjela Eva.
6, 7. Nguyiphi indlela Jehova latehlulela ngayo letoni?
6 Ngetizatfu tabo tebugovu, bo-Adamu na-Eva bamvukela Loyo lowabanika kuphila nako konkhe lebebanako. Jehova abekwati kahle konkhe loko lebekwentekile. (1 Khr. 28:9; fundza Taga 15:3.) Wavumela laba labatsatfu lebebamvukele kutsi bakhombise indlela labebativa ngayo. Njengobe abenguYise wabo, akungabateki kutsi Jehova weva buhlungu kakhulu. (Catsanisa naGenesisi 6:6.) Kwadzingeka kutsi abe liJaji, futsi wabanika sigwebo labetsite batasitfola.
7 Nkulunkulu watsi ku-Adamu: “Mhlazana usidla [sitselo sesihlahla sekwati lokulungile nalokungakalungi] uyakufa nekufa.” Kungenteka kutsi Adamu abecabanga kutsi lelilanga belingema-awa langu-24. Ngemuva kwekwephula umyalo waNkulunkulu, abengacabanga kutsi Jehova utawutsatsa sinyatselo lingakashoni lelolanga. “Ekupholeni kwelilanga,” Jehova wakhuluma na-Adamu na-Eva. (Gen. 3:8) Njengobe aliJaji lelilungile, wacale walalela loko labebakusho. (Gen. 3:9-13) Ngemuva kwaloko wabanika sigwebo. (Gen. 3:14-19) Kube wababulala ngalesosikhatsi, injongo yakhe nga-Adamu na-Eva nesitukulwane sabo beyingaba lite. (Isa. 55:11) Nanobe asikhipha sigwebo sekufa nemiphumela yesono yacala kubonakala, wabavumela kutsi batale bantfwana labebangazuza kulamanye emalungiselelo labekatawenta. Ngako-ke, ngembono waNkulunkulu bo-Adamu na-Eva bafa ngalelilanga labona ngalo, futsi ecinisweni bafa lingakapheli “lilanga” leliyiminyaka lengu-1 000.—2 Phet. 3:8.
8, 9. Situkulwane sa-Adamu satsintseka njani ngekona kwakhe? (Buka sitfombe lesisekucaleni kwalesihloko.)
8 Bantfwana ba-Adamu na-Eva bekungabatsikameta yini loko lobekwentiwe batali babo? Yebo. Roma 5:12 uyachaza: “Ngemuntfu munye sono sangena eveni, nekufa kwangena ngesono, ngenca yaloko kufa kwasakatekela kubo bonkhe bantfu ngobe bonkhe bonile.” Umuntfu wekucala lowafa ngu-Abela lowetsembekile. (Gen. 4:8) Ngako nalabanye esitukulwaneni sa-Adamu baguga futsi bafa. Nabo basitfola yini sono nekufa? Umphostoli Pawula uyaphendvula: “Ngekungalaleli kwemuntfu munye, bantfu labanyenti baba toni.” (Rom. 5:19) Sono nekufa lesakutfola ku-Adamu kwaba titsa letinkhulu tebantfu, futsi bantfu labanesono bayehluleka kutibalekela. Ngeke sikhone kuchaza konkhe lokwenteka ngesikhatsi Adamu endlulisela sono esitukulwaneni sakhe, kodvwa lesiciniseka ngako kutsi sono sendlulela kitsi.
9 Kunengcondvo kutsi liBhayibheli lichaza sono nekufa ‘njengesimbonyo lesisibekele tonkhe tive, nendvwangu lembonye tonkhe tive.’ (Isa. 25:7) Lesigwebo sekufa sibambe bonkhe bantfu. Liciniso likutsi “ku-Adamu bonkhe bayafa.” (1 Khor. 15:22) Umbuto lesivame kutibuta wona ufanana nalowo Pawula lawubuta lotsi: “Ngubani lotangikhulula kulomtimba lofako?” Ukhona yini vele?*—Rom. 7:24.
10. (a) Ngumaphi lamanye emavesi eBhayibhelini lakhombisa kutsi Jehova utakwenta lite kufa lesakubangelwa ngu-Adamu? (b) Lamavesi embulani ngaJehova neNdvodzana yakhe?
10 Jehova abengamsindzisa Pawula. Ngemuva nje kwekukhuluma ‘ngesimbonyo,’ Isaya wabhala watsi: “Amite kufa phakadze naphakadze. Somandla longuSimakadze uyawukwesula tinyembeti kubo bonkhe buso.” (Isa. 25:8) Njengababe losusa intfo lehlupha bantfwana bakhe futsi abesule tinyembeti, Jehova ujabula kakhulu ngekutsi utawukwenta lite kufa lesakubangelwa ngu-Adamu. Kulomsebenti wakhe ukhona lomelekelelako. Incwadzi yekucala kubaseKhorinte 15:22 itsi: “Njengobe ku-Adamu bonkhe bayafa, nakuKhristu bonkhe batawutfola kuphila.” Ngendlela lefanako, ngemuva kwekutsi Pawula abute kutsi “Ngubani lotangikhulula?” wachubeka watsi: “Akabongwe Nkulunkulu ngaJesu Khristu iNkhosi yetfu!” (Rom. 7:25) Kuyacaca kutsi lutsandvo lolwabangela Jehova wadala bantfu aluzange luphele ngemuva kwekutsi bo-Adamu na-Eva bamvukele. Naloyo lowahlanganyela naJehova emsebentini wekudala bantfu bekucala, akazange aphelelwe lutsandvo lwakhe ngesitukulwane sa-Adamu. (Taga 8:30, 31) Kodvwa bantfu bebangasindziswa njani?
11. Yini Jehova layenta kute asite bantfu?
11 Kuba nesono nekufa kwebantfu kungumphumela wesono lesentiwa ngu-Adamu nesehlulelo lesilungile lasinikwa nguJehova. (Rom. 5:12, 16) Naku lesikufundzako: “Ngesono sinye, bantfu bato tonkhe tinhlobo balahlwa ngelicala.” (Rom. 5:18) Yini Jehova labengayenta kute asite bantfu ngaphandle kwekungatinaki timiso takhe? Imphendvulo siyitfola emavini aJesu latsi: ‘INdvodzana yemuntfu yetela . . . kutewunikela ngemphefumulo wayo kutsi ube yinhlawulo yalabanyenti.’ (Mat. 20:28) Loyo loyindvodzana yekucala yaJehova lengumoya wakwenta kwacaca kutsi njengobe abetalwe emhlabeni angumuntfu lote sono, abetawuba yinhlawulo. Lenhlawulo beyitawubangela njani kutsi kube nekulunga?—1 Thim. 2:5, 6.
12. Nguyiphi inhlawulo leyabangela kutsi kube nekulunga?
12 Njengobe ayindvodza lete sono, Jesu abenelitsemba lelifanako nalelo Adamu labenalo ngaphambi kwekutsi one. Injongo yaJehova yayikutsi umhlaba ugcwaliswe situkulwane sa-Adamu lesite sono. Ngako Jesu wanikela ngekuphila kwakhe kwaba ngumhlatjelo ngobe abenelutsandvo lolujulile ngeYise wakhe nangesitukulwane sa-Adamu. Jesu wanikela ngekuphila kwakhe lokute sono futsi kwakulingana ncamashi naloko lobekulahlwe ngu-Adamu. Ngemuva kwaloko, Jehova wavusa iNdvodzana yakhe yaba sidalwa semoya. (1 Phet. 3:18) Jehova abengamukela umhlatjelo waJesu, indvodza lete sono, njengenhlawulo nobe linani lekutsenga situkulwane sa-Adamu futsi asinikete litsemba Adamu lalilahla. Ngandlela tsite, Jesu watsatsa sikhundla sa-Adamu. Pawula uyachaza: “Kubhaliwe kutsi: ‘Adamu, umuntfu wekucala, waba ngumphefumulo lophilako.’ Adamu wekugcina waba ngumoya lonika kuphila.”—1 Khor. 15:45.
13. Yini “Adamu wekugcina” latayenta kute kuzuze labafile?
13 Sikhatsi sitawufika lapho “Adamu wekugcina” atawuba ‘ngumoya lonika kuphila’ kubantfu. Labanyenti esitukulwaneni sa-Adamu batawubuyiselwa ekuphileni njengobe bafile. Batawudzinga kuvuselwa ekuphileni kwasemhlabeni.—Joh. 5:28, 29.
14. Nguliphi lilungiselelo laJehova lelitawucedza sono bantfu labasitfola ku-Adamu?
14 Bantfu batawukhululeka njani esonweni labasitfola njengelifa? Jehova wahlela kutsi kube neMbuso lowakhiwa ‘ngu-Adamu wekugcina’ kanye nalabo labatawubusa naye labakhetfwe emkhatsini webantfu. (Fundza Sembulo 5:9, 10.) Labo labatawubusa naJesu ezulwini batawube bati kutsi kunjani kuba nesono. Kubusa kwabo kweminyaka leyinkhulungwane kutawuba lusito kulabo labatawube basemhlabeni, kubasite balwisane nesono labangakhoni kusicedza.—Semb. 20:6.
15, 16. (a) LiBhayibheli lisho kutsini nalikhuluma ‘ngesitsa sekugcina, lesikufa,’ futsi sitawentiwa nini lite? (b) Ngekusho kwa-1 Khorinte 15:28, yini Jesu latayenta ngekuhamba kwesikhatsi?
15 Ekupheleni kweminyaka leyinkhulungwane yekubusa kweMbuso, bantfu labalalelako batawube bakhululiwe kuto tonkhe titsa letabangelwa kungalaleli kwa-Adamu. LiBhayibheli litsi: “Njengobe ku-Adamu bonkhe bayafa, nakuKhristu bonkhe batawutfola kuphila, nguloyo naloyo ngekulandzelana kwabo: Kucale Khristu, kutsi ngesikhatsi sekuba khona kwakhe kulandzele labo lababakhe [labo labatawubusa naye]. Ngemuva kwaloko, kutawufika kuphela, lapho atawubuyisela khona uMbuso kuNkulunkulu wakhe longuYise futsi utawube asabente lite bonkhe bohulumende nawo onkhe emagunya kanye nemandla. Ngobe kufanele abuse njengenkhosi kuze kube ngulapho Nkulunkulu asatibeke ngephansi kwetinyawo takhe tonkhe titsa takhe. Njengesitsa sekugcina, kufa kutawukwentiwa lite.” (1 Khor. 15:22-26) Kufa lesakutfola ku-Adamu ekugcineni kutawucedvwa. “Simbonyo” lesimbonye wonkhe umndeni webantfu sitawube sesisuswe phakadze.—Isa. 25:7, 8.
16 Umphostoli Pawula wephetsa lamavi akhe laphefumulelwe ngekutsi atsi: “Ngesikhatsi tonkhe tintfo setibekwe ngephansi kwayo, iNdvodzana nayo itawutibeka ngephansi kwaLoyo lowabeka tonkhe tintfo ngephansi kwayo, kute Nkulunkulu abe nguko konkhe kubo bonkhe.” (1 Khor. 15:28) Injongo yekubusa kweNdvodzana itawube seyifeziwe. Ngemuva kwaloko, ngekwenetiseka lokukhulu, itawubuyisela ligunya lekubusa kuJehova bese yetfula kuye umndeni webantfu labatawube bete sono.
17. Ekugcineni, yini Sathane latawentiwa yona?
17 Kutsiwani ngaSathane, loyo lowabangela wonkhe lomonakalo lofake bantfu enkingeni? Sembulo 20:7-15 siyawuphendvula lombuto. Ekuvivinyweni kwekugcina kwabo bonkhe bantfu labete sono, Sathane utawuniketwa litfuba lekwetama kubadukisa. Develi kanye nalabo lababalandzeli bakhe batawubhujiswa ngalokuphelele ngesikhatsi ‘sekufa kwesibili.’ (Semb. 21:8) Ngesizatfu sekutsi labo labafe kufa kwesibili ngeke baphindze babe khona, kufa kwesibili ngeke kwentiwe lite. Nobe kunjalo, “kufa kwesibili” akusiso sitsa kubantfu labatsandza uMdali futsi labamkhontako.
18. Utawufezwa njani umsebenti Nkulunkulu lawunika Adamu?
18 Bantfu labatawube bete sono batawemukeleka kuJehova futsi bakufanele kuphila lokuphakadze, bangaphindze babe nato titsa. Umsebenti lobewuniketwe Adamu utawube sewufeziwe ngaphandle kwakhe. Umhlaba utawugcwala bantfwana bakhe labatakujabulela kuwunakekela nekubona indalo leyehlukahlukene. Shengatsi singachubeka sikhombisa kubonga ngendlela yelutsandvo Jehova layisebentisako kute ente sitsa sekugcina, lesikufa, sibe lite!
^ sig. 9 Nayikhuluma ngemetamo yabososayensi yekuchaza imbangela yekuguga nekufa, i-“Insight on the Scriptures” itsi: “Abalinaki liciniso lekutsi uMdali nguye lowakhipha sigwebo sekufa kubantfu bekucala, wakhipha lesigwebo ngendlela bantfu labangeke bayicondze ngalokugcwele.”—Umc. 2, likh. 247.
‘Asiwukhohlwa umsebenti wenu wekwetsembeka, nekutikhandla kwenu ngelutsandvo.’—1 THES. 1:3.
1. Pawula wativa njani ngalabo labakhonta Jehova ngekutimisela?
UMPHOSTOLI PAWULA wabakhumbula labo labebatikhandla ngenca yetindzaba letimnandzi. Wabhala watsi: “Asiwukhohlwa umsebenti wenu wekwetsembeka, kutikhandla kwenu ngelutsandvo, kanye nekucinisela kwenu ngenca yelitsemba leninalo eNkhosini yetfu Jesu Khristu embikwaNkulunkulu wetfu longuBabe.” (1 Thes. 1:3) Ecinisweni, naJehova uyakukhumbula kutikhandla ngelutsandvo kwabo bonkhe labamkhonta ngekwetsembeka, ngisho nobe kungakanani timo tabo ekuphileni letibavumela kutsi bakwente.—Heb. 6:10.
2. Yini lesitawucoca ngayo kulesihloko?
2 EmaKhristu lamanyenti asendvulo newalamuhla, atidzele kakhulu kute akhonte Jehova sikhatsi sonkhe. Asesihlole indlela lamanye lebekamkhonta ngayo Nkulunkulu ekhulwini lekucala. Sitawuphindze sihlole naletinye tinhlobo temsebenti wasikhatsi sonkhe lowentiwa lamuhla futsi sibone kutsi singabakhumbula njani bazalwane betfu labatsandzekako labatinikele kute bakhonte ngaletindlela letibalulekile.
3, 4. (a) Labanye bebamkhonta njani Nkulunkulu ngelikhulu lekucala? (b) Tidzingo tabo tenyama betinakekelwa njani?
3 Ngekushesha ngemuva kwekubhajatiswa, Jesu wacalisa umsebenti lobewutawentiwa emhlabeni wonkhe. (Luk. 3:21-23; 4:14, 15, 43) Ngemuva kwekufa kwakhe, baphostoli bakhe bahola ekwandziseni lomsebenti wekushumayela. (Imis. 5:42; 6:7) Lamanye emaKhristu, njengaFiliphu, akhonta njengebavangeli nanjengetitfunywa telivangeli ePhalestina. (Imis. 8:5, 40; 21:8) Pawula kanye nalabanye bahamba baya etindzaweni letikhashane. (Imis. 13:2-4; 14:26; 2 Khor. 1:19) Labanye njengaSilvanosi (Silasi), Makho naLukha, baphindze baba babhali. (1 Phet. 5:12) Bodzadze labangemaKhristu bebasebenta kanye nalabazalwane labetsembekile. (Imis. 18:26; Rom. 16:1, 2) Lokuhlangenwe nako kwabo lokumnandzi, kwenta kutsi kujabulise kakhulu kufundza imiBhalo YemaKhristu YesiGriki, kuphindze kuvete kutsi Jehova uyatikhumbula tinceku takhe.
4 Tisebenti tasikhatsi sonkhe tangelikhulu lekucala betisekelwa njani ngetimali? Ngaletinye tikhatsi, betemukelwa ngulamanye emaKhristu tiphindze titfole lolunye lusito kuwo, kodvwa betingalufuni ngenkhani lusito lolunjalo. (1 Khor. 9:11-15) Labanye bantfu kanye nemabandla bebabasita ngekutitsandzela. (Fundza Imisebenti 16:14, 15; Filiphi 4:15-18.) Pawula nalabo labehamba nabo bebaphindze basebente sikhatsi lesitsite kute bakhone kunakekela tindleko tabo.
5. Labanye labashadene batsi bativa njani ngekuba semsebentini wasikhatsi sonkhe?
5 Nalamuhla, labanyenti bayatikhandla etincenyeni letehlukahlukene temsebenti wasikhatsi sonkhe. (Fundza libhokisi lelitsi “Tincenye Temsebenti Wasikhatsi Sonkhe.”) Bativa njani ngendlela yekuphila labayikhetsile? Lona ngumbuto longababuta wona, futsi utawuzuza lokunyenti nawungenta njalo. Cabanga nganasi sibonelo: Lomunye umzalwane lokhonte njengelihlahlandlela lelivamile, lihlahlandlela lelikhetsekile, sitfunywa selivangeli, nanjengelilunga lemndeni waseBethel kulelinye live watsi: “Kungenela umsebenti wasikhatsi sonkhe kusincumo lesincono kakhulu lengake ngasenta. Ngesikhatsi ngineminyaka lengu-18 budzala, bekumatima kukhetsa emkhatsini wekuyofundza enyuvesi, kwenta umsebenti wekutiphilisa wesikhatsi sonkhe nobe kuba lihlahlandlela. Lokuhlangenwe nako kwami kungente ngabona kutsi Jehova akakukhohlwa kutidzela lokwentako kuze umkhonte sikhatsi sonkhe. Ngikhonile kusebentisa emakhono lengiwanikwe nguJehova ngetindlela lebengingeke ngikhone kuwasebentisa ngato kube ngakhetsa kwenta umsebenti kulelive.” Umfati wakhe utsi: “Tonkhe tabelo lengitentile tingisitile kutsi ngitfutfuke. Sisibonile sivikelo saJehova nesicondziso sakhe emahlandla lamanyenti nangetindlela lebesingeke sisibone ngaso kube sachubeka siphila imphilo lentofontofo. Ngimbonga malanga onkhe Jehova ngemphilo lesiyijabulelako emsebentini wasikhatsi sonkhe.” Nawe ungatsandza yini kutiva ngalendlela ngekuphila kwakho?
6. Yini lokufanele sonkhe siciniseke ngayo ngendlela Jehova lativa ngayo?
6 Kuliciniso kutsi kwanyalo, labanye timo tabo atibavumeli kutsi bangenele umsebenti wasikhatsi sonkhe. Singaciniseka kutsi Jehova uyitsatsa njengalebalulekile imetamo yabo labayenta ngemphefumulo wonkhe. Cabanga ngalabo Pawula labasho ngemabito kuFilemoni 1-3, kanye nabo bonkhe lebebayincenye yelibandla laseKholose. (Fundza.) Pawula abebatsatsa njengalababalulekile futsi naJehova abebatsatsa ngaleyo ndlela. Ngendlela lefanako, Babe wetfu wasezulwini uyawujabulela umsebenti lowentako. Kodvwa ungabasekela njani labo labasemsebentini wasikhatsi sonkhe?
7, 8. Kuba lihlahlandlela kufaka ekhatsi ini, futsi labanye ebandleni bangawasita njani?
7 Njengebavangeli bangelikhulu lekucala, emahlahlandlela lakhutsele asikhutsato lesikhulu emabandleni. Lamanyenti alwela kucitsa ema-awa langu-70 inyanga ngayinye emsebentini wekushumayela. Ungawasita njani?
8 Lomunye dzadze lolihlahlandlela libito lakhe lokunguShari watsi: “Emahlahlandlela abonakala anemandla njengobe acitsa lilanga lonkhe asensimini. Nanobe kunjalo ayasidzinga sikhutsato.” (Rom. 1:11, 12) Lomunye dzadze lowakhona kuba lihlahlandlela iminyaka letsite wakhuluma ngemahlahlandlela lasebandleni lakubo watsi: “Asebenta kamatima futsi awapheli emandla. Nangabe labanye bawamema kutsi ahambe nabo ngemoto ensimini, bawamemela kudla, bawanika imali letsite yaphethiloli nobe bawasekele ngaletinye tindlela, ajabula kakhulu. Kuwenta abone kutsi akhatsalelwa mbamba.”
9, 10. Yini labanye labayentile kute basite emahlahlandlela emabandleni abo?
9 Ungatsandza yini kuwasita emahlahlandlela ensimini? Lihlahlandlela lokutsiwa nguBobbi latsi: “Sidzinga lusito lolukhulu emkhatsini weliviki.” Lelinye lihlahlandlela lelisebandleni lelifanako lengeta latsi: “Kumatima kakhulu kutfola bantfu lotawuhamba nabo entsambama.” Lomunye dzadze lokhonta eBethel yaseBrooklyn ulandzisa ngenjabulo mayelana nekuba kwakhe lihlahlandlela, utsi: “Lomunye dzadze lobekanemoto watsi: ‘Nakwenteka weswele umuntfu lotawuhamba naye, ungangitsintsa kute ngihambe nawe ensimini.’ Wangisita kutsi ngikhone kuchubeka ngilihlahlandlela.” Shari washo nali liphuzu lelihle watsi: “Nawabuya ensimini, emahlahlandlela langakashadi avame kuba odvwa. Ngaletinye tikhatsi, ungase umeme bazalwane nabodzadze labangakashadi ekukhonteni kwenu kwemndeni. Kubamema nanenta letinye tintfo nako kungabasita kutsi bahlale bacinile.”
10 Nakakhumbula sikhatsi lebekalihlahlandlela ngaso nalabanye bodzadze lebebangakashadi, lomunye dzadze losabe semsebentini wasikhatsi sonkhe iminyaka lecishe ibe ngu-50 utsi: “Labadzala bebavakashela emahlahlandlela njalo ngemuva kwetinyanga letimbalwa. Bebasibuta ngemphilo yetfu, nemsebenti wekutiphilisa nangekutsi kukhona yini lokusikhatsatako. Loko bebakusho ngalokusuka enhlitiyweni. Bebasivakashela lapho sihlala khona kuze babone kutsi lukhona yini lusito lesiludzingako.” Loku kungase kukukhumbute indlela Pawula lalujabulela ngayo lusito labelutfola kulenye indvodza yase-Efesu.—2 Thim. 1:18.
11. Kufaka ekhatsi ini kukhonta njengelihlahlandlela lelikhetsekile?
11 Lamanye emabandla abusisekile ngekuba nemahlahlandlela lakhetsekile. Labanyenti balabazalwane nalabodzadze balwela kucitsa ema-awa langu-130 inyanga ngayinye emsebentini wekushumayela. Ngenca yesikhatsi labasicitsa basensimini futsi basita nangaletinye tindlela, baba nesikhatsi lesincane sekwenta umsebenti wekutiphilisa nobe babe bete sanhlobo. Lihhovisi leligatja libanika imadlana letsite ngenyanga kuze bakhone kucitsa sikhatsi lesinyenti bashumayela.
12. Labadzala kanye nalabanye bangawasita njani emahlahlandlela lakhetsekile?
12 Singawasita njani emahlahlandlela lakhetsekile? Lomunye lomdzala welibandla lokhonta ehhovisini leligatja futsi lotsintsana nalamanyenti awo, utsi: “Labadzala kufanele bakhulume nawo, beve ngetimo tawo futsi babone kutsi bangawasita njani. Labanye BoFakazi bacabanga kutsi emahlahlandlela lakhetsekile anakekelwa ngako konkhe ngenca yekutsi kunemali layiniketwako, kodvwa bazalwane labasebandleni lawo bangawasita ngetindlela letinyenti.” Njengemahlahlandlela lavamile, emahlahlandlela lakhetsekile ayakujabulela kuba nebantfu latawuhamba nabo ensimini. Ungakhona yini kusita ngalendlela?
13, 14. (a) Yini lokufanele siyikhumbule ngebabonisi besigodzi? (b) Yini locabanga kutsi ungayenta kuze usite labo labasemsebentini wekujikeleta?
13 Babonisi besigodzi nebafati babo bavamise kutsatfwa njengebantfu labanekukholwa lokucinile. Nanobe loko kuliciniso, kodvwa nabo bayasidzinga sikhutsato, kusekelwa ensimini, kanye nekumenyelwa ekutijabuliseni. Kutsiwani nangabe bagula nome balaliswe esibhedlela, mhlawumbe kudzingeka bahlindvwe nome belashwe? Bajabula kakhulu nangabe bazalwane nabodzadze bakuleyo ndzawo babasita ngetintfo labatidzingako futsi babakhombise kutsi bayabakhatsalela. Singacabanga ngendlela Lukha “longudokotela lotsandzekako,” nembhali wencwadzi yeMisebenti, lakhatsalela ngayo Pawula kanye nalabanye lebebajikeleta naye.—Khol. 4:14; Imis. 20:5–21:18.
14 Babonisi labajikeletako nebafati babo bayakudzinga kuba nebangani labasedvute futsi babatsandza kakhulu. Lomunye umbonisi wesigodzi wabhala watsi: “Bangani bami bayabona nangidzinga sikhutsato. Bangibuta imibuto lehluta ingcondvo futsi loko kungisita kutsi ngikhulume ngalokungikhatsatako. Kungilalelisisa kwabo kungisita kakhulu.” Babonisi besigodzi kanye nebafati babo bakujabulela kakhulu kukhatsalelwa bazalwane nabodzadze babo.
15, 16. Ngumiphi imisebenti leyentiwa ngulabo labaseBethel nalabo labanakekela emaHholwa eMhlangano, futsi singabasekela njani?
15 Emhlabeni wonkhe, labo labakhonta eBethel nalabanakekela emaHholwa eMhlangano basekela umsebenti weMbuso emaveni labukwe lihhovisi leligatja lakuleyo ndzawo. Nangabe libandla lakho nobe sigodzi lokuso sinemalunga aseBethel, ungakhombisa njani kutsi uyawakhatsalela?
16 Nabasafika eBethel, bangase bakhumbule ekhaya ngobe bashiye imindeni yabo kanye nebangani babo lababatsandzako. Bajabula kakhulu nangabe labanye eBethel nasebandleni labakulo babenta bangani babo! (Mak. 10:29, 30) Luhlelo lwabo lwekusebenta lwenta kutsi bakhone kuya emihlanganweni yelibandla futsi babe nencenye emsebentini wekushumayela maviki onkhe. Nanobe kunjalo, ngalesinye sikhatsi emalunga aseBethel aba naleminye imisebenti. Nangabe emabandla akucondza loku futsi akhombisa kutsi ayawajabulela emalunga aseBethel kanye nemsebenti lawentako, wonkhe umuntfu uyazuza.—Fundza 1 Thesalonika 2:9.
17, 18. Ngutiphi tincenye temsebenti weMbuso letifaka ekhatsi kwabelwa kulelinye live?
17 Labo labaya kuyokhonta kulelinye live bangase batfole kutsi kudla kwakhona, lulwimi, emasiko kanye netimo takhona tehluke kakhulu kunaloko labakwetayele. Yini lebenta bakhetse kuphila ngaphansi kwaletimo?
18 Labanye babo batitfunywa telivangeli, ngalokuyinhloko letisebenta emasimi lapho bantfu labanyenti bangazuza khona ekuceceshweni lokukhetsekile letikutfolile. Lihhovisi leligatja libanakekela ngendzawo yekuhlala lekahle kanye nemadlana kuze bahlangabetane netidzingo tabo. Labanye labakhonta kulamanye emave babelwa kutsi basebente ehhovisini leligatja nobe basite ekwakheni takhiwo teligatja, emahhovisi ekuhumusha, emaHholwa eMhlangano nobe emaHholwa eMbuso. Banakekelwa ngekudla, indzawo yekuhlala nangaletinye tintfo. Njengemalunga emndeni waseBethel, baya njalo emihlanganweni futsi babe nencenye emsebentini wekushumayela, ngako basibusiso ngetindlela letinyenti.
19. Yini lokufanele sihlale siyikhumbula ngalabo labakhonta kulamanye emave?
19 Yini longayenta kute usite letisebenti tasikhatsi sonkhe? Khumbula kutsi ekucaleni tingahle tingakwetayeli kudla kwakuleyo ndzawo. Kufanele ukukhumbule loko nangabe ubameme kutsi batewudla kakho; ungacala ngekubabuta kutsi yini labangatsandza kuyidla nobe loko labangatsandza kukuva kutsi kunjani. Bani nesineke njengobe bafundza lulwimi lwakuleyo ndzawo kanye nemasiko akhona. Kungase kutsatse sikhatsi lesidze kutsi bakucondze loko lokushoko, kodvwa ngesineke ungabafundzisa kuphumisela kahle emagama. Bayafuna kufundza!
20. Nguyiphi indlela lekahle lesingabasita ngayo labo labasemsebentini wasikhatsi sonkhe kanye nebatali babo?
20 Tisebenti tasikhatsi sonkhe tiyakhula ngeminyaka, futsi nebatali bato bayakhula. Nangabe labatali baBoFakazi, kungenteka kutsi sifiso sabo lesikhulu kutsi bantfwana babo bachubeke basetabelweni tabo. (3 Joh. 4) Kuliciniso kutsi nangabe batali bato badzinga kunakekelwa, tisebenti tasikhatsi sonkhe tingenta konkhe letingakhona kukwenta kuze tibasite. Nanobe kunjalo, labo labasedvute nasekhaya bangasita tisebenti tasikhatsi sonkhe ngekuhlale bakulungele kusita batali bato lasebakhulile nangabe badzinga lusito. Kufanele ukhumbule kutsi tisebenti tasikhatsi sonkhe tinendzima lebalulekile ekwenteni lomsebenti lomcoka kakhulu lowentiwa emhlabeni wonkhe. (Mat. 28:19, 20) Wena nobe libandla lokulo ningakhona yini kusita batali betisebenti tasikhatsi sonkhe nangabe badzinga lusito?
21. Labo labasemsebentini wasikhatsi sonkhe bativa njani ngelusito nesikhutsato labasitfola kulabanye?
21 Labo labangenela umsebenti wasikhatsi sonkhe abakwenti loko kuze batfole imali, kodvwa bakwenta kuze baphe Jehova kanye nalabanye. Balujabulela kakhulu lusito labanikwa lona. Lomunye dzadze lokhonta kulelinye live ukhuluma ngendlela labanyenti labativa ngayo utsi: “Ngisho nemlayeto lomncane wekubonga ukhombisa kutsi labanye bayacabanga ngawe nekutsi bayakujabulela loko lokwentako.”
22. Utiva njani ngemsebenti wasikhatsi sonkhe?
22 Ecinisweni kukhonta Jehova sikhatsi sonkhe kuyindlela yekuphila leletsa tibusiso letinyenti. Ngumsebenti lodzinga kutikhandla, lozuzisako naloletsa kwenetiseka. Uphindze usiceceshele umsebenti wesikhatsi lesitako loletsa injabulo lengapheli lomele tonkhe tinceku taJehova letetsembekile ngephansi kweMbuso waNkulunkulu. Shengatsi sonkhe singachubeka singawukhohlwa ‘umsebenti wekwetsembeka nekutikhandla ngelutsandvo’ lowentiwa tisebenti tasikhatsi sonkhe.—1 Thes. 1:3.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ (Hez. 1:1-28) Manje kwathi ngonyaka wamashumi amathathu, ngenyanga yesine, ngosuku lwesihlanu lwenyanga, ngesikhathi ngiphakathi kwabantu abadingisiwe ngasemfuleni iKhebari, amazulu avuleka ngaqala ukubona imibono kaNkulunkulu. 2 Ngosuku lwesihlanu lwenyanga, okungukuthi, ngonyaka wesihlanu wokudingiswa kweNkosi uJehoyakini, 3 izwi likaJehova lafika ngokuqondile kuHezekeli indodana kaBuzi umpristi ezweni lamaKhaledi ngasemfuleni iKhebari, futhi isandla sikaJehova saba phezu kwakhe kuleyo ndawo. 4 Ngabona, bheka! kwakukhona isiphepho sivela enyakatho, ifu elikhulu kanye nomlilo ovuthayo, lwalunokukhanya okukhulu nxazonke zalo, phakathi kwawo kukhona okukhazimulayo njengengxube yegolide nesiliva, kuphuma phakathi komlilo. 5 Phakathi kwawo kwakukhona okwakufana nezidalwa ezine eziphilayo, futhi zazibukeka kanjena: zazifana nomuntu wasemhlabeni. 6 Ngasinye sasinobuso obune, ngasinye sinamaphiko amane. 7 Izinyawo zazo kwakuyizinyawo eziqondile, namathe ezinyawo zazo ayefana namathe onyawo lwethole; futhi zazibengezela njengokubengezela kwethusi eliphucuziwe. 8 Kwakukhona izandla zomuntu ngaphansi kwamaphiko azo ezinhlangothini zazo ezine, zozine zazinobuso namaphiko. 9 Amaphiko azo ayehlangene. Zazingaphenduki lapho zihamba; zazihamba yileso naleso siqonde phambili. 10 Ngokuqondene nesimo sobuso bazo, zozine zazinobuso bomuntu nobuso bengonyama ngakwesokunene, futhi zozine zazinobuso benkunzi ngakwesobunxele; zozine futhi zazinobuso bokhozi. 11 Babunjalo ubuso bazo. Amaphiko azo ayelulekele phezulu. Ngasinye sasinamabili ahlanganayo, kanti amabili ayemboze imizimba yazo. 12 Zazihamba yileso naleso siqonde phambili. Nomaphi lapho umoya wawuthambekela ukuya khona, zaziya khona. Zazingaphenduki lapho zihamba. 13 Ngokuqondene nesimo sezidalwa eziphilayo, ukubonakala kwazo kwakunjengamalahle omlilo avuthayo. Kwakukhona okwakubonakala kunjengezimbaqa okwakuya emuva naphambili phakathi kwezidalwa eziphilayo, futhi umlilo wawukhanya kakhulu, futhi kuphuma umbani emlilweni. 14 Izidalwa eziphilayo zaziya phambili ziphinde zibuye njengokubonakala kombani. 15 Njengoba ngiqhubeka ngizibuka lezi zidalwa eziphilayo, bheka! kwakukhona isondo elilodwa emhlabeni eceleni kwezidalwa eziphilayo, ngasebusweni obune baleso naleso sidalwa. 16 Ngokuqondene nokubonakala kwamasondo nokwakheka kwawo, kwakunjengokubengezela kwekhrisolithe; womane ayefana. Ukubonakala kwawo nokwakheka kwawo kwakunjengalapho nje isondo liphakathi kwelinye isondo. 17 Lapho ehamba ayehamba ngezinhlangothi zawo ezine. Ayengaphendukeli kwenye indlela lapho ehamba. 18 Ngokuqondene nezinsimbi zawo, zaziphakeme kangangokuthi zazibangela ukwesaba; futhi izinsimbi zawo zozine zazigcwele amehlo yonke indawo. 19 Lapho izidalwa eziphilayo zihamba, amasondo ayehamba eceleni kwazo, futhi lapho izidalwa eziphilayo ziphakanyiswa emhlabeni, amasondo ayephakama. 20 Nomaphi lapho umoya wawuthambekela ukuya khona, ayeya khona, njengoba umoya wawuthambekela ukuya khona; amasondo ayephakanyiswa eduze eceleni kwazo, ngoba umoya wesidalwa esiphilayo wawusemasondweni. 21 Lapho zihamba, nawo ayehamba; lapho zima, nawo ayema; futhi lapho ziphakanyiswa emhlabeni, namasondo ayephakanyiswa eduze eceleni kwazo, ngoba umoya wesidalwa esiphilayo wawusemasondweni. 22 Phezu kwamakhanda ezidalwa eziphilayo kwakukhona okufana nomkhathi kunjengokucwebezela kweqhwa elithuthumelisayo, kwendlaleke phezu kwamakhanda azo ngaphezulu. 23 Ngaphansi komkhathi amaphiko azo ayeqondile, elinye lelulekele kwelinye. Ngasinye sasinamaphiko amabili amboze kolunye uhlangothi futhi ngasinye sasinamaphiko amabili amboze imizimba yazo nakolunye uhlangothi. 24 Ngezwa umsindo wamaphiko azo, umsindo onjengowamanzi amaningi, njengomsindo woMninimandla onke, lapho zihamba, umsindo wokuxokozela, njengomsindo webutho elikanisile. Lapho zima, zaziwehlisa amaphiko azo. 25 Kwaba khona izwi ngaphezu komkhathi owawungaphezu kwamakhanda azo. (Lapho zima, zaziwehlisa amaphiko azo.) 26 Ngaphezu komkhathi owawuphezu kwamakhanda azo kwakukhona okwakubonakala kunjengetshe lesafire, kufana nesihlalo sobukhosi. Phezu kwalokho okwakufana nesihlalo sobukhosi kwakukhona isimo sothile oweyebonakala njengomuntu wasemhlabeni, ngaphezulu. 27 Futhi ngabona okuthile okunjengokubengezela kwengxube yegolide nesiliva, okwakubonakala kunjengomlilo nxazonke ngaphakathi kukho, kusukela kulokho okwakubonakala kuwukhalo lwakhe kuya phezulu; futhi kusukela kulokho okwakubonakala kuwukhalo lwakhe kwehle ngabona okwakubonakala kunjengomlilo, futhi wayezungezwe ukukhanya okukhulu. 28 Kwakukhona okwakubonakala kunjengothingo oluvela efwini ngosuku lwemvula ethululekayo. Kwakunjalo ukubonakala kokukhanya okukhulu okwakunxazonke. Kwakubonakala kufana nenkazimulo kaJehova. Lapho ngikubona, khona-ke ngawa ngobuso, futhi ngaqala ukuzwa izwi lomuntu okhulumayo.
^ sig. 6 (Imis. 10:9-48) Ngakusasa basachubeka neluhambo lwabo, sebatawufika edolobheni, futsi sekusondzela insimbi yelishumi nakubili emini, Phetro wakhuphukela etikwendlu kuze ayewuthantaza. 10 Kodvwa abesalambe kakhulu asafuna kudla. Njengobe basakulungisa, wabona umbono, 11 lizulu lalivulekile futsi wabona lokunjengesitja kwehla kunjengendvwangu lenkhulu yelineni, kwehliselwa emhlabeni ngemakona ako lamane; 12 kwakunato tonkhe tinhlobo tetilwane letinetinyawo letine, imihumane kanye netinyoni. 13 Kwase kuvakala livi litsi: “Phetro, sukuma uhlabe udle!” 14 Kodvwa Phetro watsi: “Cha Nkhosi, angizange sengiyidle intfo lengcolile nobe lengakahlanteki.” 15 Lelivi lakhuluma naye kwesibili latsi: “Yekela kubita loko Nkulunkulu lakuhlantile ngekutsi kungcolile.” 16 Levakala nekwesitsatfu, futsi masinyane lesitja senyuselwa ezulwini. 17 Ngesikhatsi Phetro asemangele kutsi lombono labewubonile usho kutsini, lamadvodza labetfunywe nguKhoneliyuse abuta kutsi ikuphi indlu yaSimoni, futsi besekeme esangweni. 18 Amemeta, abuta kutsi Simoni lokutsiwa nguPhetro ungenise khona yini. 19 Kwatsi lapho Phetro asacabanga ngalombono, umoya waNkulunkulu watsi: “Kunemadvodza lamatsatfu lakufunako. 20 Ngako sukuma, wehle uhambe nawo. Ungangabati ngobe atfunywe ngimi.” 21 Phetro wehla waya kulamadvodza, wefika watsi: “Ngimi lona lenimfunako. Nibekwa yini lapha?” 22 Wona atsi: “Khoneliyuse indvuna yelibutfo, loyindvodza lelungile naleyesaba Nkulunkulu, futsi lekhulunyelwa kahle ngiso sonkhe sive semaJuda, utfole umlayeto lovela kuNkulunkulu ngengilosi lengcwele kutsi akulandze ute endlini yakhe kuze eve loko lotakusho.” 23 Ngako wawemukela, wawangenisa endlini. Ngakusasa wavuka wahamba nawo, nalabanye bazalwane baseJopha bahamba naye. 24 Wefika eKhesariya ngelilanga lelilandzelako. Khoneliyuse abebalindzile, futsi abite tihlobo nebangani bakhe labakhulu. 25 Ngesikhatsi Phetro angena, Khoneliyuse wamhlangabeta waguca embikwakhe, wamkhotsamela. 26 Kodvwa Phetro wamphakamisa watsi: “Sukuma, ngobe nami ngingumuntfu nje.” 27 Njengobe akhuluma naye, wangena ngekhatsi wakhandza bantfu labanyenti bahlangene, 28 watsi kubo: “Nati kahle kutsi umJuda akakavumeleki kutsi atihlanganise nemuntfu walesinye sive nobe aye kuye, kodvwa Nkulunkulu ungibonisile kutsi akukafaneli ngitsi umuntfu ungcolile nobe akakahlanteki. 29 Ngako ngitsite nangibitwa ngavele ngeta ngaphandle kwekungabata. Ngicela ningitjele kutsi ningibiteleni.” 30 Khoneliyuse watsi: “Emalangeni lamane lendlulile, ngesikhatsi ngithantaza endlini yami ngato letikhatsi, sekusondzela insimbi yesitsatfu ntsambama, kufike indvodza lebeyembetse tingubo letimhlophe yema embikwami, 31 yatsi: ‘Khoneliyuse, Nkulunkulu uwuvile umthantazo wakho, watikhumbula netipho lebewutipha labanye. 32 Ngako tfuma bantfu eJopha kutsi bayewulandza Simoni lokutsiwa nguPhetro. Lendvodza ingenise endlini yaSimoni umshuki, lohlala ngaselwandle.’ 33 Ngivele ngatfumela kutsi ulandvwe, futsi wena uvumile kuta. Nyalo sonkhe sikhona lapha embikwaNkulunkulu, kuze silalele tonkhe tintfo Jehova latsite usitjele tona.” 34 Nakeva loku, Phetro wakhuluma watsi: “Nyalo sengiyacondza kutsi Nkulunkulu akakhetsi, 35 kodvwa etiveni tonkhe wonkhe umuntfu lomesabako nalowenta lokulungile uyemukeleka kuye. 36 Watfumela umlayeto emadvodzaneni aka-Israyeli kute amemetele kuwo tindzaba letimnandzi tekuthula ngaJesu Khristu loyiNkhosi yabo bonkhe. 37 Niyayati lendzaba lokwakhulunywa ngayo kulo lonkhe laseJudiya, kusukela eGalile ngemuva kwekutsi Johane ashumayele ngelubhabhatiso. 38 Lendzaba beyimayelana naJesu waseNazaretha. Nkulunkulu wamgcoba ngemoya longcwele, wamnika nemandla, futsi wahamba kuto tonkhe tindzawo enta lokulungile, aphilisa nalabo lebebacindzetelwe nguDeveli, ngenca yekutsi Nkulunkulu abenaye. 39 Tsine sibofakazi bato tonkhe tintfo latenta eveni lemaJuda naseJerusalema, kodvwa bantfu bambulala ngekumbetsela elugodvweni. 40 Nkulunkulu wamvusa ngelilanga lesitsatfu futsi wamenta wabonakala, 41 hhayi kubo bonkhe bantfu, kodvwa kubofakazi labakhetfwa nguNkulunkulu kwasekucaleni, lokungitsi tsine lesadla saphindze sanatsa naye ngemuva kwekuvuswa kwakhe ekufeni. 42 Wasiyala nangekutsi sishumayele kubantfu, siphindze sifakaze ngalokuphelele ngekutsi yena unguLoyo lobekwe nguNkulunkulu kutsi ehlulele labaphilako nalabafile. 43 Bonkhe baphrofethi bafakaza ngaye, batsi wonkhe umuntfu lokholwa nguye utawutsetselelwa tono ngelibito lakhe.” 44 Njengobe Phetro akhuluma, umoya longcwele wehlela kubo bonkhe lebebalalele livi laNkulunkulu. 45 Emakholwa lasokile labehamba naPhetro amangala ngenca yekutsi sipho lesingumoya longcwele besesitfululelwa nakubantfu betive. 46 Babeva bakhuluma letinye tilwimi futsi badvumisa Nkulunkulu. Ngako Phetro watsi: 47 “Njengobe labantfu sebemukele umoya longcwele njengatsi, ngubani longabavimba kutsi babhajatiswe ngemanti?” 48 Ngako wabatjela kutsi ababhajatiswe egameni laJesu Khristu. Labantfu babese bamcela kutsi ahlale nabo emalangana.
^ sig. 3 (Imis. 14:8-19) EListra kwakunendvodza leyayihleti, futsi ikhubateke tinyawo. Yayitelwe isishosha, ingakase ihambe. 9 Lendvodza beyilalele njengobe Pawula akhuluma. Watsi nakayibukisisa wabona kutsi iyakholwa kutsi ingaphila, 10 ngako watsi kuyo: “Sukuma ume ngetinyawo.” Yona yagcuma yase icala kuhamba. 11 Kwatsi lapho sicumbi sebantfu sibona loko Pawula labekwentile, samemeta ngelulwimi lwesiLikhawoniya, satsi: “Bonkulunkulu sebanjengebantfu futsi sebehlele kitsi!” 12 Babese babita Bhanabasi ngekutsi nguZeyusi, Pawula bambita ngekutsi nguHemesi, ngobe nguye labekhuluma. 13 Zeyusi abenelithempeli dvutane nalelidolobha, ngako umphristi wakhe waletsa tinkunzi nemihlobiso yetimbali esangweni, futsi lomphristi kanye nesicumbi sebantfu bebafuna kwenta iminikelo. 14 Nabeva ngaloku, boBhanabasi naPawula badzabula tingubo tabo tangetulu bagijima baya kulabantfu, bamemeta, 15 batsi: “Madvodza, nikwentelani loku? Natsi simane nje sibantfu njengani futsi sinebutsakatsaka lobufana nebenu. Simemetela tindzaba letimnandzi kini, kuze nishiye letintfo letingenamsebenti niye kuNkulunkulu lophilako, lowadala lizulu, umhlaba, lwandle, nato tonkhe tintfo letikuko. 16 Esikhatsini lesendlulile, wativumela tonkhe tive kutsi tichubeke tenta letikutsandzako, 17 kodvwa ngekwenta kwakhe lokuhle, wativeta kini kutsi ungubani. Wanehlisela imvula ezulwini, waniletsela netikhatsi tenala, waninika nekudla lokunyenti futsi wagcwalisa tinhlitiyo tenu ngenjabulo.” 18 Nangetulu kwekusho letintfo, kwaba matima kuvimbela labantfu kutsi bangawenti umnikelo. 19 Kwefika emaJuda lesuka e-Antiyokhi nase-Ikhoniyumi agcugcutela lesicumbi sebantfu, sase sigcoba Pawula ngematje, futsi samhudvulela ngephandle kwelidolobha, sicabanga kutsi sewufile.
^ sig. 13 (Imis. 20:5-21:18) Bona bahamba embili bafike basimela eThrowasi; 6 kodvwa ngemuva kwelilanga lemkhosi wesinkhwa lesite imvubelo, sesuka eFiliphi sabakhandza eThrowasi ngemuva kwemalanga lasihlanu, futsi sahlala lapho emalanga lasikhombisa. 7 Ngelilanga lekucala evikini, sahlangana ndzawonye kute sidle. Pawula wakhuluma nebantfu balapho njengobe abetawuhamba ngakusasa, futsi wakhuluma kwaze kwaba sekhatsi nebusuku. 8 Kwakukhanyiswe tibane letinyentana kulelikamelo lelisetulu lesasihlangene kulo. 9 Lelinye lijaha lebelihleti efasitelweni, libito lalo kungu-Oyithikhusi, latumeka lalala ngesikhatsi Pawula asakhuluma, laze lawela phansi lisuka esitezi sesitsatfu, futsi balitsatsa selifile. 10 Pawula wehla, wafike wagobondzela walibamba, watsi: “Ningakhatsateki, ngobe sewuyaphila.” 11 Wabese ubuyela etulu esitezi, wafike watsatsa kudla badla. Wachubeka nekukhuluma kwadzimate kwaba sekudzabukeni kwekusa, wase uyahamba. 12 Ngako balitsatsa lelijaha seliphilile, futsi bebadvudvuteke kakhulu. 13 Sahamba saya emkhunjini, sase siyesuka siya e-Asosi, lapho sasihlose kutsatsa khona Pawula njengobe abeshito, ngobe yena abetawuhamba ngetinyawo. 14 Watsi nakahlangana natsi e-Asosi, samtsatsa sahamba naye saya eMithilene; 15 ngakusasa sesuka lapho ngemkhumbi sase sifika macondzana neKhiyosi, kwatsi ngelilanga lelilandzelako sema eSamosi, futsi ngakusasa sefika eMilethusi. 16 Pawula wancuma kwendlula e-Efesu, kuze angacitsi sikhatsi esifundzeni sase-Asiya, ngobe abefuna kutsi nakungenteka afike eJerusalema ngelilanga leMkhosi weliPhentekhoste. 17 EMilethusi watfumela umlayeto e-Efesu, wabita labadzala belibandla. 18 Nabefika watsi kubo: “Nati kahle kutsi bengiphila njani ngesikhatsi nginani kusukela ngelilanga lekucala lengefika ngalo esifundzeni sase-Asiya, 19 ngikhonta iNkhosi ngekutfobeka lokukhulu, ngetinyembeti, nangekulingwa lengahlangabetana nako ngenca yemachinga emaJuda; 20 angizange nginigodlele kunitjela nobe yini lelusito, nekunifundzisa embikwebantfu nasemtini ngemuti. 21 Kodvwa ngafakaza ngalokuphelele kumaJuda nakumaGriki kutsi kufanele aphendvuke, abuyele kuNkulunkulu futsi akholwe yiNkhosi yetfu Jesu. 22 Nyalo ngiholwa ngumoya waNkulunkulu kutsi ngiye eJerusalema, nanobe ngingatati tintfo letitawungehlela khona, 23 ngaphandle kwekutsi kulelo nalelo dolobha umoya longcwele bewusolo ungitjela kutsi ngilindzelwe kuboshwa netinhlupheko. 24 Nanobe kunjalo, umphefumulo wami awusilutfo kimi, yingci nje nangingacedza indzima yami nemsebenti lengiwunikwe yiNkhosi Jesu, lokukufakaza ngetindzaba letimnandzi temusa waNkulunkulu. 25 “Ngiyati kutsi nonkhe nine lengashumayela kini ngeMbuso waNkulunkulu ngeke niphindze ningibone. 26 Ngako lamuhla ngifuna nati kutsi ngimsulwa engatini yabo bonkhe bantfu, 27 ngobe nonkhe anginigodlelanga kunitjela intsandvo yaNkulunkulu. 28 Ticapheleni nine kanye nawo wonkhe umhlambi, loyo umoya longcwele lonibeke kutsi nibe babonisi bawo, futsi neluse libandla laNkulunkulu lalitsenga ngengati yeNdvodzana yakhe. 29 Ngiyati kutsi nasengihambile, emkhatsini wenu kutawuvela timphisi letiyingoti, tiwuphatse kabi umhlambi, 30 futsi lapha kini kutawuvela emadvodza, akhulume tintfo letisontsekile kuze advonse bafundzi kutsi bawalandzele. 31 “Ngako-ke hlalani nicaphele, nikhumbula nekutsi busuku nemini, bengifundzisa ngamunye wenu ngetinyembeti iminyaka lemitsatfu. 32 Manje senginishiya kuNkulunkulu nasemseni wakhe, lotawunakha futsi uninike lifa labo bonkhe labangcwele. 33 Angizange ngifise lisiliva, ligolide, nobe timphahla temuntfu. 34 Nani niyatatela kutsi ngasebenta nganati tami tandla kuze nginakekele tidzingo tami netalabo lebebanami. 35 Nginikhombise kanyenti kutsi kufanele nisite lababutsakatsaka ngekutsi nikhandleke, futsi kufanele nikhumbule emavi iNkhosi Jesu leyawasho, latsi: ‘Kunenjabulo lenyenti ekupheni kunasekwemukeleni.’” 36 Watsi Pawula nasacedze kusho tonkhe letintfo, waguca kanye nabo bonkhe, wathantaza. 37 Bonkhe bakhala, bamgaca futsi bamanga, 38 ngenca yekutsi bebadzabukile ngobe abebatjele kutsi ngeke basaphindze bambone. Ngako bamphekeletela baya emkhunjini.
21 Ngemuva kwekwehlukana nabo, sahamba ngemkhumbi sacondza eKhosi. Ngakusasa saya eRodosi, nasisuka lapho saya ePhatara. 2 Nasesitfole umkhumbi lowelela eFenisiya, sagibela sahamba ngawo. 3 Satsi nasesibona sihlenge saseSiphrosi sasendlula ngesencele saya eSiriya, safike sehla eThire ngobe umkhumbi bewutakwehlisa umtfwalo. 4 Safuna bafundzi futsi sabatfola, sase sihlala lapho emalanga lasikhombisa. Kodvwa ngekwembulelwa ngumoya, bebasolo batjela Pawula kutsi angayi eJerusalema. 5 Nasaphelile emalanga etfu ekuhlala lapho, sachubeka neluhambo lwetfu, futsi bonkhe bantfu, lokufaka ekhatsi bafati nebantfwana, basiphekeletela sate saphumela ngephandle kwelidolobha. Safike saguca elugwini sathantaza, 6 sase siyavalelisana. Ngemuva kwaloko, tsine sagibela umkhumbi, bona babuyela emakhaya. 7 Sesuka eThire ngemkhumbi sahamba sadzimate sefika ePhitolemayisi, sabingelela bazalwane futsi sahlala nabo lilanga linye. 8 Ngakusasa sesuka saya eKhesariya, sefika endlini yaFiliphu umvangeli, labengulomunye wemadvodza lasikhombisa lakhetfwa, futsi sahlala naye. 9 Abenemadvodzakati lamane labengakashadi futsi abephrofetha. 10 Nasesihleti lapho emalanga lambalwa, kwefika lomunye umphrofethi lokutsiwa ngu-Agabusi, avela eJudiya. 11 Weta kitsi, watsatsa libhande laPawula watibopha tinyawo netandla, wase utsi: “Naku lokushiwo ngumoya longcwele: ‘EJerusalema emaJuda atambopha ngalendlela umnikati walelibhande, futsi atamnikela etandleni tebantfu betive.’” 12 Senela kuva loku, tsine kanye nebantfu balendzawo sancenga Pawula kutsi angayi eJerusalema. 13 Kodvwa yena watsi: “Nikhalelani, futsi ningidzabukiselani enhlitiyweni? Cinisekani ngekutsi angikalungeli kuboshwa nje kuphela, kodvwa ngikulungele ngisho nekufa eJerusalema ngenca yelibito leNkhosi Jesu.” 14 Satsi nasehluleka kumvimba, samyekela sase sitsi: “Akwenteke intsandvo yaJehova.” 15 Ngemuva kwalawo malanga, salungiselela luhambo lwetfu, sase sikhuphukela eJerusalema. 16 Kodvwa labanye bafundzi baseKhesariya bahamba natsi basishiya emtini waMnasoni waseSiphrosi, labengulomunye wemakholwa ekucala, futsi besitawungenisa kakhe. 17 Satsi nasifika eJerusalema, bazalwane basemukela ngemusa. 18 Ngakusasa, Pawula waya natsi kuJakobe, futsi bebakhona bonkhe labadzala.
ssw_Latn zul_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn unk unk unk ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn unk zul_Latn ssw_Latn ssw_Latn ssw_Latn ssw_Latn